SAOPŠTENJE ZA JAVNOST: Međunarodno priznanje za domaći detergent:\nUkrajinski Međunarodni sajam inovacija:\npriznanja za “Duel” i Beohemiju!\nPoslovni sistem Beohemija i detergent „Duel“ laureati su prestižnih priznanja zlatni Pehar za kvalitet, kao i zlatne medalje za poslovanje koje dodeljuje stručni žiri Ukrajinskog Međunarodnog sajma inovacija i novih tehnologija „New Time“!\nOsmi Međunarodni sajam inovacija i novih tehnologija „New Time“ okupio je preko 35 zemalja predstavljajući preko 400 najnovijih dostignuća u oblasti inovacija i novih tehnologija u različitim granama industrije. Ovaj trodnevni sajam, održan uz podršku Ministarstva prosvete i nauke Ukrajine, posetilo je preko 2700 posetilaca. Povodom osvojenih priznanja, Izvršni direktor „ Beohemije”, Slavenko Sekulić istakao je:\n“Ponosni smo što je naš detergent Duel, dobitnik ovako prestižnog priznanja za kvalitet u oštroj konkurenciji od preko 400 inovacija u Ukrajini. Nakon priznanja Arhimed, koje je dobio naš premijum detergent Deus na sajmu inovacija u Moskvi, ovo je drugo međunarodno priznanje koje je Beohemija dobila u toku ove godine za visok kvalitet proizvoda i celokupno poslovanje naše kompanije. Mi smo razvojno i izvozno orijentisan domaći proizvođač koji nastavlja sa investicijama u širenjem poslovanja na tržišta Istočne Evrope, Rusije i Grčke. Iz pogona Beohemije dnevno izađe oko 350 tona gotovih proizvoda, a mesečno oko 1,5 milion ljudi kupi barem jedan naš proizvod. Budućnost vidimo u daljem rastu izvoznih tržišta poput Ukrajine, jer je naša konkurentska prednost tim vrhunskih domaćih stručnjaka i upravljanje najsavremenijom japansko holandskom HosokawaShugi tehnologijom proizvodnje koju primenjujemo u našim fabrikama u Zrenjaninu.“\nDuel je jedan od prvih proizvoda Poslovnog sistema Beohemija koji je sa 30% tržišnog učešća lider u kategoriji detergenata u Srbiji, kao i na Balkanu. Samo u 2011. godini Beohemija beleži porast izvoza za preko 20%, a u prvih šest meseci 2012. godine zabeležen je rast prodaje od 43% u Srbiji i 33% u izvozu. Tokom 2011. godine uloženo je preko 20 miliona evra u razvoj proizvodnje i novih proizvoda Poslovnog sistema Beohemije, a u poslednje četiri godine preko 54 miliona evra. Duel je rezultat višegodišnjeg rada vrhunskog tima inženjera posvećenog kontinuiranom razvoju i usavršavanju visokokvalitetnih domaćih proizvoda, i izvozi se na tržišta Slovenije, Bosne i Hercegovine, Crne Gore, Makedonije, Albanije, zauzimajući lidersku poziciju na većini tržišta.


Ceo koncept Danicinog projekta prati ideju povratka prirodi\nMarko Stojanović, 16.11.2018. 2 3 min za čitanje\nStruktura pobedničkog projekta odnosi se na modularno konceptuirane stambene jedinice koje se na jedan simbiotički način mogu povezati s prirodnim strukturama.\nJavni svetski konkursi, bilo da su raspisani za potrebe neke konkretne lokacije ili investitora, bilo da su na nivou studentskih nadmetanja, uvek su dobra prilika da se arhitekte oprobaju i odmere svoja znanja i ideje. Naravno, nije toliko važno da li se nešto osvoji, već da se vidi kako su i drugi razmišljali. Neki se godinama prijavljuju i učestvuju na velikim svetskim konkursima, ne osvajaju neki značajnije nagrade, ali ih to drži u kondiciji kada nastupaju na domaćim konkursima, pa neka od prva tri mesta ili priznanja nikada ne izostaju. S druge strane, kada neko već na samom početku karijere osvoji ni manje ni više nego prvo mesto na jednom međunarodnom konkursu, s punim pravom zaslužuje da se javno promoviše i pohvali.\nDanica Tomić iz Vranja je zaljubljenik u prirodu\nDanica Tomić rođena je i odrasla u Vranju, a studije arhitekture s velikim uspehom završila je u Nišu. Projekat sa kojim je konkurisala na prestižnom studentskom takmičenju Future House 2018 zapravo je njen master/završni rad, koji je odbranila pre koji dan s najvišom ocenom. Kada se pogleda iz kojih sve zemalja su drugi konkursni takmičari (UAE, Poljska, Italija, Južna Koreja, Indija, SAD), možemo sa sigurnošću zaključiti da i naša država svojom mladom inteligencijom uspešno parira na mnogim stručnim i naučnim poljima, a to se odnosi i na arhitekturu.\nStruktura Daničinog projekta odnosi se na modularno konceptuirane stambene jedinice koje se na jedan simbiotički način mogu povezati s prirodnim strukturama. Bez konkretno određene lokacije, cilj ove ideje je kreiranje ekološki odgovorne montažne modularne kuće, koja se svojim prilagodljivim karakterom daje mogućnost funkcije koja nije ograničena na privatno stanovanje.\nStambene jedinice se na jedan simbiotički način mogu povezati s prirodnim strukturama\nSaćasto ili grozdasto nizanje modularnih jedinica u potpunosti odgovara konceptu stanovanja unutar gradova budućnosti.\nS druge strane, ceo koncept prati ideju povratka prirodi, to jest, uklapanje samog objekta u neko prirodno okruženje ili održivo ozelenjavanje jednog većeg stambenog objekta, sastavljenog od mnoštva identičnih stambenih jedinica. Tako iste životne uslove unutar jedne jedinice mogu imati stanovnici jednog zelenog solitera, ali i vlasnici planinske vikendice. Ovako saćasto ili grozdasto nizanje modularnih jedinica u potpunosti odgovara konceptu stanovanja unutar gradova budućnosti.\nStruktura i energetski sistem kuće\nDo svoje ideje Danica nije došla pukim kopiranjem sličnih ostvarenja, koja se već uveliko izvode po svetu, već iskrenim pristupom mladog zaljubljenika u prirodu i sve one pogodnosti koje život u njoj pružaju.\nJedan od pionira montažnog modularnog stanovanja, doduše za potrebe raseljenih lica, usled prirodnih katastrofa ili ratnih sukoba, jeste arhitekta profesor Spasoje Krunić, ali u razgovoru s Danicom zaključili smo da ona nije upoznata s Krunićevim konceptom i da je inovativnost njene ideje u najvećoj meri autentična za naše prostore.\nKuća se može primeniti na različitim lokacijama\nKuća se simbiotički povezuje s prirodom u okruženju\nOživljavanje montažnih sistema u Srbiji\nVreme će pokazati da li će ovaj projekat, ali i neki slični, nastali u poslednjih nekoliko godina, oživeti industriju prefabrikovane gradnje, odnosno montažnih sistema, za koje sve više postoji potreba u Srbiji. Takođe, nadamo se da će ovaj i slični projekti oživeti ili ojačati saradnju građevinsko-arhitektonske struke s pejzažnom arhitekturom, hortikulturom i ekologijom, što i jeste preduslov u stvaranju i razvoju društveno i prirodno odgovornih pojedinačnih stambenih jedinica ili većih urbanih celina.\n#danica tomic #Future House 2018 #grad buducnosti #kuca buducnosti #montazne kuce #prefabrikovani sistemi #priroda #vranje\nOva kaskadna zgrada u Stokholmu izgleda kao pošumnjeno brdo


Дачић: Србија ће наставити да инсистира на Бриселском споразуму\nDačić: Srbija će nastaviti da insistira na Briselskom sporazumu\n6 februara 2015\nŠef srpske diplomatije Ivica Dačić rekao je danas da Srbija, nakon formiranja vlade u Prištini, očekuje da će biti prevaziđen politički vakuum, što bi trebalo da doprinese nastavku primene do sada postignutih dogovora u briselskom dijalogu.\n„Očekujemo da će nastavak dijaloga na visokom nivou, u Briselu 9. februara ove godine, dati dodatni podsticaj započetom procesu normalizacije odnosa između Beograda i Prištine“, rekao je Dačić na sednici Saveta bezbednosti Ujedinjenih nacija o Kosovu.\nOn je pozvao političke lidere u pokrajini da, nakon što su deblokadom političkog procesa u Prištini stvoreni uslovi, ulože dodatne napore za nastavak dijaloga, pre svega u interesu stanovništva na KiM.\nVicepremijer je rekao i da Beograd očekuje da EU nastavi da svojim aktivnim angažmanom olakšava dijalog sa Prištinom.\n„Smatramo da posvećenost evropskim integracijama predstavlja glavnu pokretačku snagu normalizacije odnosa Beograda i Prištine“, rekao je Dačić.\nOn je istakao da će Vlada Srbije nastaviti da se aktivno angažuje na planu primene Briselskog sporazuma, u interesu mira, ekonomskog boljitka i pomirenja.\nOn je izrazio zadovoljstvo što je u Banovom izveštaju prepoznat značaj formiranja ZSO a što je definisano kao ključno pitanje u neposrednom nastavku primene Briselskog sporazuma.\n„Želim da naglasim da u daljem dijalogu sa Prištinom za Republiku Srbiju ostaju ključna pitanja povratka interno raseljenih lica, položaj SPC i imovinska pitanja“, rekao je Dačić.\nPrema njegovim rečima, suština procesa normalizacije je pronalaženje pravih odgovora na pitanja koja opterećuju život stanovnika KiM i onemogućavaju ispunjavanje njihovih osnovnih prava.\n„To se može ostvariti jedino kroz dijalog, baziran na iskrenom razumevanju potreba i interesa druge strane i na spremnosti za kompromise“, rekao je Dačić i dodao da tome treba da doprinese i učešće Srba u političkom životu.


Рубрика: Политика, Актуелно Аутор: Преузето пута прочитано Датум: 16.03.2007 Одштампај\nBošnjački čan Predsedništva Bosne i Hercegovine Haris Silajdžić izjavio je da je njegov krajnji politički cilj ukidanje Republike Srpske i to obrazlaže tvdrnjom da je RS „nastala na genocidu“.\n„Podela BiH na dva entiteta je posledica genocida, ratnih zločina i zločina protiv čovečnosti u BiH“, rekao je Silajdžić gostujući u četvrtak uveče u emisiji „Javna tajna“ BHT1.\nPozivajući se na presudu, Silajdžić je rekao da su vlasti RS počinioci zločina. On je potvrdio da politizuje genocid, dodavši da je genocid „maksimum politizacije u negativnom smislu“.\nPresudu haškog suda po tužbi BiH protiv Srbije i Crne Gore Silajdžić vidi kao osnov za promenu administrativnog i teritorijalnog uredjenja u BiH. „Podržavam zahtev da Srebrenica dobije poseban status, jer presuda Medjunarodnog suda pravde znači da teritoriju na kojoj je izvršen genocid ne možemo imati u stanju koje je bilo pre“, rekao je Silajdžić.\nGostujući sa Silajdžićem u emisiji BHT1 predsedavajući Predsedništva BiH Nebojša Radmanović je ponovio poziv da, u vezi sa presudom, treba smiriti stanje, a ne dizati tenzije. On je rekao da presuda Medjunarodnog suda pravde u tužbi BiH protiv SR Jugoslavije za genocid nema poruku da je potrebno preurediti BiH, kako to tvrdi Silajdžić.\nNegirajući Silajdžićeve tvrdnje da je RS nastala na genocidu, Radmanović je istakao da ne treba koristiti delove presude u političke svrhe, te da je tačno da je u presudi rečeno da je bio genocid u BiH, ali i da vlasti RS nisu imale za cilj uništenje muslimana.\nSilajdžić: Cilj mi je ukinuti Republiku Srpsku\nČlan Predsjedništva BiH Haris Sijaldžić izjavio je da je njegov krajnji politički cilj ukidanje Republike Srpske. Svoj cilj on obrazlaže tvrdnjom da je Srpska „nastala na genocidu“.\nSARAJEVO – Član Predsjedništva BiH Haris Sijaldžić izjavio je da je njegov krajnji politički cilj ukidanje Republike Srpske. Svoj cilj on obrazlaže tvrdnjom da je Srpska „nastala na genocidu“.\n„Podjela BiH na dva entiteta je posljedica genocida, ratnih zločina i zločina protiv čovječnosti u BiH“, rekao je Silajdžić gostujući sinoć na BHT1.\nPrema njegovim riječima, poslije nedavne presude Međunarodnog suda pravde to nitko ne može negirati. Pozivajući se na presudu, Silajdžić je rekao da su vlasti RS počinitelji zločina.\nOn je potvrdio da politizira genocid, dodavši da je genocid „maksimum politizacije u negativnom smislu“.\nPresudu haškog suda Silajdžić vidi kao osnov za promjenu administrativnog i teritorijalnog uređenja u BiH.\n„Podržavam zahtjev da Srebrenica dobije poseban status, jer presuda Međunarodnog suda pravde znači da teritoriju na kojoj je izvršen genocid ne možemo imati u stanju koje je bilo prije“, rekao je Silajdžić.\nRadmanović je podsetio da je Silajdžić bio direktni kreator politike u ratu i jedan od kreatora Dejtonskog mirovnog sporazuma, za čiju se promenu sada zalaže.\n„Retorika pojedinih političara je ista kao prije 15, godina, ali stanje nije isto“, istakao je Radmanović i dodao da je cilj vlasti da obezbedi ljudima da žive bolje, a ne da ih vraća nazad u sukobe. Radmanović je rekao da je zahtev za izdvajanje Srebrenice iz sadašnjeg ustavno-pravnog sistema BiH protivan Ustavu i podsetio da je poznato kako se Ustav može menjati.\nJelić osudio Silajdžićeve izjave o RS\nPredsednik Republike Srpske Milan Jelić u petak je najoštrije osudio Silajdžićevu izjavu da je RS\n„genocidna tvorevina“ i da je njegov politički cilj ukidanje tog entiteta, saopšteno je iz Jelićevog kabineta.\nJelić je ocenio da je insistiranje bošnjačkih političara na stavu da je podela BiH na dva entiteta rezultat genocida „najočitiji primer tendencioznog i zlonamernog tumačenja Medjunarodnog suda pravde u Hagu“.\nOn je istakao da su garant očuvanja RS njeni gradjani i institucije, koje su opredeljene za demokratsko uredjenje i evropsku budućnost BiH.\nPrema njegovim rečima, takvo opredeljenje podržale su i političke stranke iz RS u formi deklaracije koja je upućena na usvajanje u Narodnu skupštinu RS.\nPredsednik RS pozvao je na smirivanje političkih tenzija i okretanje rešavanju brojnih problema sa kojima se suočavaju gradjani BiH.\nDodik: Prihvatam BiH dok nije ugrožena RS\nPremijer Republike Srpske Milorad Dodik izjavio je novinarima u Banjaluci da prihvata BiH sve dok nije pod znakom pitanja Republika Srpska.\n„Ova vlada i partija koju ja vodim – SNSD, prihvataju BiH dok god nije upitna RS“, rekao je Dodik, reagujući na izjavu Harisa Siljadžića.\n„Razgovarao sam sa evropskim komesarom za proširenje Oli Renom u Sarajevu i jasan je stav da svi oni koji poštuju ustavno pravni poredak BiH i provode reforme su dobrodošli u evropske integracije“, rekao je Dodik.\nOn ističe da nije dobro vraćenje teških političkih tema, koje mogu samo da uslože situaciju u BiH.\n„Mora se staviti akcenat na životne priče, jer velike istorijske teme uvek donose zlo“, rekao je Dodik.\nNavodeći da RS zavisi od ljudi, koji u njoj žive Dodik je rekao da se svi zajedno u BiH moraju uzdržati od ružnih stvari.\n„Treba da stvaramo tolerantan i zajednički život u BiH. Kao premijer moram da štitim interese RS“, poručio je Dodik.\n« « Претходне вести: 11 Zaveštanja velikog Župana srpskog Stefana Nemanje svom sinu Svetom Savi\nНаредне вести: Da li je na pomolu naftna kriza? » »


Vakcinisano milion Francuza - Svet - Dnevni list Danas\nPočetna » Svet » Vakcinisano milion Francuza\nMilion Francuza vakcinisano je protiv KOVIDA-19, rekao je premijer Žan Kasteks danas, skoro mesec dana posle mukotrpnog početka kampanje vakcinacije u Francuskoj.\n1Piše: Beta 23. januara 2021. 18.12 Izmenjeno: 18.13\n„Svim našim negovateljima, svim našim izabranim zvaničnicima, svim zaposlenima i agentima prefektura, regionalnim zdravstvenim agencijama i zdravstvenim ustanovama, svima koji udruže snage u ovoj izuzetnoj kampanji vakcinacije: Hvala!“ , napisao je na Tviteru.\nVlada je postavila cilj da do kraja januara dosegne milion vakcinisanih Francuza od ukupno 67 miliona stanovnika.\nSpori početak vakcinacije 27. decembra izazvao je mnogo kritika i naterao Vladu da proširi prioritetne grupe za vakcinaciju.\nMinistarka industrije Anjes Panije-Runaše je nagovestio za „Frans Enter“ da Vlada želi da vakciniše „15 miliona ljudi“ do juna. „Verujem da će zaj cilj biti premašen“, dodala je ona.\nS druge strane, Visoka zdravstvena uprava (HAS) opisala je danas kao „razumnu“ mogućnost da razmak između injekcija dveju doza vakcina bude šest nedelja, a ne tri do četiri nedelje kao sada, u cilju zaštite najugroženijih i suočavanja sa „raspaljivanjem epidemije“.\nepidemija, Korona virus, pandemija, vakcinacija\nImunolog: Osetićemo boljitak kada se vakciniše bar još milion i po ljudi\n23. januara 2021. u 20.17\nkakav uspeh. pa kako ih nije sramota. zbog takvog uspeha pala bi vlada da nije to propala zemlja.


Prekretnica za Republiku Srpsku: Podvlačenje crte koja se ne prelazi i konačni test jedinstva - WebTribune\nHome/SPEKTAR/Prekretnica za Republiku Srpsku: Podvlačenje crte koja se ne prelazi i konačni test jedinstva\n15. новембра 2021.\tSPEKTAR Ostavite komentar\nDeklaracija o vitalnim interesima Republike Srpske strateški je dokument kojim je RS podvukla crtu i obznanila šta su njene crvene linije.\nIza ovog dokumenta trebalo bi da stanu sve političke snage, jer ako je na konsenzusu, u ratu, stvorena Republike Srpska, bi bilo suludo da on sada, u miru, izostane, smatraju sagovornici Sputnjika\nPromena teksta Ustava Republike Srpske kojim će se potvrditi sve njene nadležnosti, osim onih koje po Ustavu BiH pripadaju BiH, sadržane su u Deklaraciji o ustavnim principima i četiri informacije.\nTekst koji će se naći pred poslanicima na predstojećoj posebnoj sednici Narodne Skupštine, strateškog je karaktera, i značaj, bez obzira na razlite interpretacije vladajućih činilaca, i opozicije, daje za pravo analitičirama koji ga nazivaju istorijskim.\nDa li ova deklaracija ima obavezujući karakter, da li promeni Ustava koju ona zagovara mora da prethodi plebiscit te šta ukoliko izostane podrška opozicionog bloka razgovaramo sa Miletom Dmičićem, profesorom Ustavnog prava Univerziteta u Banjaluci i Nevenkom Vranješom, profesorom Fakulteta političkih nauka u Banjaluci.\nVažna prekretnica za Republiku Srpsku\nProfesor Dmičić kaže da Deklaracija podrazumeva da se kroz otvoren dijalog koji je Republika inicirala stvori osnov za povraćaj nadležnosti koje nisu opravdale postojanje, sa naglaskom na to da sve što čini RS nije otvaranje disolucijskog procesa u BiH niti bilo kakvog političkog pritiska i pretnji, već izraz realnog zadovoljavanja potreba i interesa Republike kao državotvornog dela BiH.\nOn naglašava da iako je reč o deklarativnom aktu koji stvara političku osnovu za dalje delovanje, ovaj dokument je strateški važna prekretnica koja zahteva apsolutnu saglasnot svih političkih činioca.\n„Deklaracija je politički akt kojim se konstituiše stav Republike naspram određenih pitanja. Ona nije menjanje Ustava, nije čin nikakave konstitucionalizacije ustavnih pitanja, nije akt normativnog kataktera koji konstituiše nove organe i institucije. Ona stvara osnovu za delovanje legalnih i legitimnih organa institucija i predstavnika RS, osnovu za učešće u organima BiH“, objašnjava Dmičić ukazujući da je drugi korak donošenje zakona.\nOčuvanje identiteta i državotvornosti\nOsnovni interes i potreba RS nakon dvoipodecenijskog Dejtonskog života, smatra Dmičić, su očuvanje identiteta i državotvornosti , a u skladu sa međunarodnim pravom i dokumentima UN.\n„Osnovni entitetski i vitalni interes naroda RS je da odbaci sve zahteve za ukidanje RS, za osporavanje imena i postojanja, kao i sve zahteve za ukidanje zaštite entitetskog interesa, i prava konstitutivnih naroda. Važno je naći odgovarajući obim i nivo uticaja i učešća stranog faktora u unutrašnjem životu BiH a to znači OHR, međunarodnih organizacija, institucija međunarodne zajednice.\nJer, stalno širenje preuzetih nadležnosti bilo kojim i čijim odlukama sa entiteta na organe institucija BiH, a to su činili visoki predstavnici, Parlamentarna skupština zakonima, i drugim aktima, te Ustavni sud BiH predstavljao je antidejsonski, neustavan, nezakonit čin, kojim su narušavane državnost, autonomije, integritet i ustavni status RS“.\nNeophodna dvotrećinska većina\nU kontekstu ustavnih principa koje sadrži Deklaracija, Dmičić podseća da svi sporazumi kojima su prenete nadležnosti nemaju karakter trajnog opstanka, da njima nisu prethodile izmene i dopune Ustava BiH, jer nisu imale ustavni osnov te da sporazumi nisu ugrađeni u Ustav BiH.\nO promeni Ustava RS kojom bi se regulisalo pitanje povraćaja nadležnosti, Dmičić kaže da o svim pitanjima koja su predmet interesovanja razmatranja i odlučivanja u Parlamentarnom životu RS odlučuje dvotrećinska većina, a to su pitanja koja se odnose na promene i donošenja Ustava, konstituisanje veća naroda, Ustavnog suda RS, izbor sudija i drugih organa institucija koji predstavljaju RS.\nNakon donošenja Deklaracije, a pre glasanja u Skupštini, kaže Nevenko Vranješ, ostaje prostor za predlaganje konkretnih zakonskih rešenja, dijalog, kompromise, reforme. Tek u sledećoj fazi, napominje, trebalo bi da usledi donošenje zakonskih akata koji podležu prostoj većini kada je u pitanju Narodna Skupština RS, sem kada je reč o vitalnim nacionalnim interesima koji podležu dvotrećinskoj većini.\n„U ovom momentu Deklaracija i prateći akti mogu biti usvojeni i bez opozicionih partija ali svako pitanje od nacionalnog interesa podleže dvotrećinskoj većini. Prošli put taj nacionalni interes nije potvrđen zato što su opozicioni politički subjekti odustali od takvih predloga i prilično su izneverili jedinstvo koje je bilo postignuto“.\nIzostanak konsenzusa – poruka međunarodnoj zajednici\nMeđutim, obrazlaže Vranješ, za svako zakonsko rešenje neophodna je prosta većina. Izostanak podrške opozicije ne može uticati niti stopirati donošenje zakonskih rešenja, ali, smatra, nije dobro da jedna takva Deklaracija koja je politički akt najvišeg nivoa opredeljenja ne bude usvojen dvotrećinskom većinom.\n„To je loša poruka u smislu nastupa pred međunarodnom zajednicom i u smislu težine reformiskih zahvata koji nas čekaju. Tu bi se pokazalo da jedan deo opozicionih političkih subjekata ne podržava stvari koje, iako jasno predočene i u srži od našeg vitalnog nacionalnog ineteresa, za njih nisu nominalno nacionalni interesi“.\nVranješ podseća da je Narodna skupština tri puta odbila Vens Ovenov plan. Plebisit je postojao usled rata, i to je, kasnije će se uspostaviti, bilo presudno za dobijanje Republike Srpske.\n„Setimo se vremena kada nam je bilo mnogo teže, kada smo uprkos ratu i činjenici da smo bili pod međunarodnim sankcijama mogli sve da izdržimo. Taj plan je predviđao srpsku teritoriju, ali nepovezanu, nekompaktnu. Posle mi dobijamo plan koji je definisao jasno RS i distrikt Sarajevo u tri procenta. Od tada RS figurira u svim potonjim planovima, u planu Kontakt grupe i kasnije Dejtonskom mirovnom sporazumu“.\nRS je istorijska kategorija\nDanas, ukazuje Vranješ, kada smo u miru i imamo dve velike svetske sile iza sebe, Rusiju i Kinu, kada imamo jaku aktivnost člana Predsedništva i nekoliko zemalja EU koje nas podržavaju niko ne sme podleći obećanjima ni pretnjama.\nZnačaj konsenzusa apostrofira i Dmičić, objašnjavajući da je neophodno postizanje punog jedinstva svih parlamentarnih stranaka.\n„Ne isključujem ni plebisitarno izjašnjavanje građana RS i javnosti o tome da je ovo vitalni interes entiteta i vitalni nacionalni interes državotvornih naroda u RS. Očekivati je da na ovim pitanjima ne bi trebalo da bude nikakve nesaglasnosti“.\nPosebno stoga, nadovezuje, što kroz Deklaraciju o ustavnim principima, RS konačno obznjanjuje da ona nije privremena, već trajna, istorijska, pravna, politička kategorija koja je i nastala u cilju očuvanja identiteta, subjektiviteta i državotvornosti srpskog naroda kao i ostalih konstitutivnih naroda u okviru BiH.\nNataša Jovanović (sputnik)


Uspešan nastup Turističke organizacije na 45. Međunarodnom sajmu turizma u Novom Sadu\nUspešan nastup Turističke organizacije na 45. Međunarodnom sajmu turizma u Novom Sadu\nTuristička organizacija opštine Gornji Milanovac učestvovala je na 45. Međunarodnom sajmu turizma, koji je održan od 27-30. septembra u Master hali Sajma u Novom Sadu.\nSajam je okupio oko 160 izlagača iz Srbije, ali i zemalja u okruženju: Austrije, Mađarske, Slovenije, Bosne i Hecegovine, Hrvatske, Republike Srpske, Crne Gore i Makedonije. Ove godine regija partner Sajma turizma je Dežela Celjska, koja predstavlja 21 destinaciju. Okosnica ovogodišnjeg sajma turizma bila je promocija banja i klimatskih mesta Srbije. Predstavljeni su zdravstveni turistički potencijali, kulturno nasleđe, manifestacije, ponuda u seoskom turizmu, kao i niz drugih zanimljivosti.\nPrvog dana Sajma, na Svetski dan turizma, koji je obeležen pod motom „Turizam i energetska održivost: pokretači održivog razvoja“, uručeno je najveće priznanje u turizmu Srbije – „Turistički cvet“. Ovo priznanje pripalo je turističkim poslenicima u deset kategorija, koji svojim radom doprinose napretku i razvoju turizma.\n„Turistički cvet“ je treći put u istoj kategoriji, seosko turističko domaćinstvo pripao opštini Gornji Milanovac: prvi put je dodeljeno selu Koštunići 2003. godine, drugi put domaćinstvu „Rajski konaci“ Slobodana Jevtovića iz Leušića 2010. godine, a ove godine domaćinstvu „Tri hrasta“ Gordane Milošević iz Klatičeva. Ovo je najbolje priznanje i potvrda da opština Gornji Milanovac prednjači u Srbiji u razvoju seoskog turizma.\nVeliki doprinos u razvoju seoskog turizma daje Turistička organizacija opštine Gornji Milanovac, koja animira domaćine da se bave ovim vidom turizma, omogućuje im potrebne edukacije i obezbeđuje adekvatan marketing.\nNa sajmu turizma u Novom Sadu, turistička organizacija opštine Gornji Milanovac, pored ponude u seoskom turizmu, predstavila je program za ekskurzije i jednodnevni izlet, posetu manastirima, posetu brojnim kulturnim, muzičkim, gastronomskim i sličnim manifestacijama, sportsko-rekreativnim priredbama, planinarenje obeleženim stazama, lov u uređenim lovištima i drugo.


Pesma Evrovizije neće biti u Ukrajini: Organizacija ponuđena drugoj zemlji | Republika Srpska\nPesma Evrovizije neće biti u Ukrajini: Organizacija ponuđena drugoj zemlji\nIzbor za najbolju pesmu Evrope 2023. godine, umesto u Ukrajini održaće se u Velikoj Britaniji, kao ovogodišnjem vicešampionu, odlučila je Referentna grupa Evropske radiodifuzne unije.\n„Nakon objektivne analize, Referentna grupa, upravni odbor ‘Evrosonga’, sa dubokim žaljenjem zaključila je da, s obzirom na trenutne okolnosti, bezbednosne i operativne garancije potrebne emiteru da bude domaćin, organizuje i producira takmičenje za Pesmu Evrovizije prema pravilima takmičenja, ukrajinski emiter UA PBC ne može da ispuni“, navodi EBU u saopštenju.\nKao rezultat ove odluke, u skladu sa pravilima i kako bi se obezbedio kontinuitet događaja, EBU će sada započeti razgovore sa britanskim javnim servisom, kao drugoplasiranom, o potencijalnom domaćinu „Pesme Evrovizije“ 2023. u Velikoj Britaniji.\nReagujući na odluku EBU, iz Bi-Bi-Sija navode:\n„Jasno je da ovo nisu okolnosti koje bi iko želeo. Sledeći odluku EBU, razgovaraćemo o mogućnosti da Bi-Bi-Si bude domaćin ‘Evrosonga’“.\nNakon pobede predstavnika Ukrajine na takmičenju za „Pesmu Evrovizije“ u maju, Evropska radiodifuzna unija (EBU) istraživala je opcije za domaćina takmičenja sledeće godine sa ukrajinskim javnim emiterom koji je već organizovao „Evrosong“ 2017. i 2005. godine.\nTradicija nalaže da pobednik „Pesme Evrovizije“ bude domaćin takmičenja sledeće godine, obezbeđujući određene kriterijume, uključujući mogućnost održavanja manifestacije i bezbednost svih zainteresovanih strana, uključujući javnost.\nS obzirom na situaciju na teritoriji ovogodišnje pobedničke zemlje, navodi EBU, sprovedena je potpunu procena i studija izvodljivosti sa ukrajinskim nacionalnim emiterom UA PBC i stručnjacima trećih strana, uključujući pitanja bezbednosti ljudi i obezbeđivanja manifestacije.\nTakmičenje za pesmu Evrovizije je jedna od najsloženijih TV produkcija na svetu sa hiljadama ljudi koje rade na događaju i prisustvuju događaju i potrebno je 12 meseci za pripremu.\n„EBU želi da se zahvali ukrajinskom nacionalnom emiteru na njihovoj svesrdnoj saradnji i posvećenosti u istraživanju svih scenarija u nedeljama od pobede „Kaluš orkestra“ 14. maja u Torinu i podeli njihovu tugu i razočaranje što takmičenje sledeće godine ne može da se održi u Ukrajini“, navodi EBU u saopštenju, prenosi RTS.\nZemlja koja je pobedila na „Evrosongu“ poslednji put nije bila domaćin 1980. godine, kada je Izrael, nakon što je pobedio dva puta zaredom, odustao od organizacije, pa je Holandija preuzela takmičenje i organizovala ga u Hagu.


FATMIR SULEJMANI:Od zabavnjaka do sevdaha! - PRess Serbia | PR PRess team\nEstrada • Event • Festival\nPevač Fatmir Sulejmani nastupio je na desetom jubilarnom festivalu “Sevdalinko, u srcu te nosim“\nKada ste dovoljno kvalitetni u poslu koji radite, za Vas nema probleta.To važi za svaki posao, pa i za muziku, jer kada ste kvalitetan pevač i znate da radite svoj posao, onda možete da pevate sve žanrove muzike.\nDokaz za to je i mladi pevač Fatmir Sulejmani, koji je prošle nedelje nastupio na desetom jubilarnom festivalu sevdalinke, pod nazivom „Sevdalinko, u srcu te nosim“.\n„Moram da priznam da sam osetio veliko zadovoljstvo kada su me pozvali za ovaj festival.Nisam se ni jednog trenutka dvoumio u smislu da li treba da prihvatim poziv ili ne.Velika je čast, kada na takav događaj pozovu baš Vas, od toliko mladih i perspektivnih pevača.Lepo je stati rame uz rame, sa velikanima naše estradne scene“-rekao je zadovoljno Fatmir.\nFatmir Sulejmani i Enes Begovic\nFestival se održao u KBC u Tuzli, a karte za ovaj događaj su bile rasprodate danima unapred.Zanimljivo je da je ovaj festival pod zaštitom UNESC-a kao događaj koji brine o očuvanje kulturne baštine Bosne i Hercegovine i sevdaha.\nFatmir Sulejmani i Mustafa Šantić\nFatmir je na ovom festivalu nastupio rame uz rame sa velikanima estradne scene poput Enesa Begovića, Nede Ukraden, Mustafe Šantića i mnogih drugih i dokazao da je pevač koji može da peva svaku vrstu muzike, čime se ne mogu pohvaliti mnogi!\nTagovienes begovic Fatmir Sulejmani festival mustafa šantić Neda Ukraden sevdalinko u srcu te nosim\nMilica Pavlović pružila podršku koleginici!


Misle da je Srbija okupirala Crnu Goru i sad hoće odštetu – BiGportal.ba\nMisle da je Srbija okupirala Crnu Goru i sad hoće odštetu\nNaime, traži se “obračun i nadoknada štete Crnoj Gori koja je uzrokavana neprijateljskim odnosom Srbije u Prvom svetskom ratu i aneksijom 1918. godine”.\nKako prenosi portal IN4S, citirajući podgoričku “Pobjedu”, inicijativu će ovaj pokret uputiti predsednicima države, vlada i skupština Crne Gore i Srbije, Srpskoj pravoslavnoj crkvi, Srpskoj akademiji nauka i umetnosti i Matici srpskoj.\nU dokumentu koji će Crnogorski pokret javnosti predstaviti naredne srede u Podgorici navodi se da su “srpske trupe 1918. godine okupirale Crnu Goru, silom oružja ukinule ustavni poredak i izvršile aneksiju zemlje”.\n“Akti na kojima se temeljilo njihovo delovanje, delovanje Privremenog centralnog odbora, Izvršnog odbora i po kojima je odlučivala takozvana Velika narodna skupština su nezakoniti i donešeni su od nezakonitih organa koje nije poznavao ustavni poredak Crne Gore. Kao takvi su ništavni, a posledice podložne reviziji, i s njom u vezi utvrđivanju šteta nastalih iz takvih akata”, saopšteno je iz Crnogorskog pokreta.


Željko Trajković: Očekujemo dve medalje u Bakuu - Soskanal\n» Željko Trajković: Očekujemo dve medalje u Bakuu\nObjavio Bojan Pavlović 06/06/2015 - 23:49\nBEOGRAD, 6. jun 2015. (Beta) Predsednik Rvačkog saveza Srbije Željko Trajković izjavio je danas da će na Evropske olimpijske igre u Bakuu putovati šest takmičara od kojih se očekuje da u izuzetno jakoj konkurenciji osvoje dve medalje.\nEvropske olimpijske igre održaće se od 12. do 28. juna u glavnom gradu Azerbejdžana, Bakuu.\n"Reprezentacija će putovati na Evropske olimpijske igre 7. juna, a takmičenja će biti 13. i 14. juna. Učestvovaćemo sa šest takmičara i nadam se da će dva takmičara da se bore za medalju. D li će je osvojiti, zavisi od niza faktora. Očekujemo da će u svakoj kategoriji biti 30 ili 35 rvača, a da će nam najveći konkurenti biti iz Rusije, Azerbejdžana, Gruzije, Turske, Mađarske, ali i Francuske i Švedske", rekao je Trejković.\nNa Evropskim olimpijskim igrama Srbiju će predstavljati: Kristijan Fris, Aleksandar Maksimović, Mate Nemeš, Viktor Nemeš, Petar Balo i Dejan Franković.\n"Naš glavni cilje je da sa tri takmičara učestvujemo na Olimpijskim igrama u Riju 2016, ali i da prvi put posle 1984. godine osvojimo medalju. Verujem da je došlo vreme da budemo na pobedničkom postolju. Mislim da bi ta medalja bila vrednija od bilo koje u kolektivnim sportovima", rekao je Trajković.\nU napornoj sezoni, posle EOI uslediće kratka pauza, a zatim počinju pripreme za Svetsko prvenstvo, koje će se održati od 6. do 12. septembra u Las Vegasu.\n"Na Svetskom prvenstvu očekujem da naši takmičari ostvare jednu do dve norme za Olimpijske igre i sa tim bih bio prezadovoljan. Takmičari će u 2016. imati još tri kvalifikaciona turnira za Olimpijske igre, ali bio bi veliki uspeh ukoliko ukupno budemo imali dve do tri norme za OI. Na prošlim i pretprošlim OI smo imali samo jednog rvača. Tako da od šest kategorija 50 odsto, mislim da je to uspeh", rekao je Trajković.\nPrema njegovim rečima, u bivšoj Jugoslaviji rvanje je bilo najtrofejniji spor, a sada se stiče utisak da se ponovo "vraća" na svoje mesto.\n"Rvanje se ne vraća, ono se već vratilo. Treba imati u vidu da je sada mnogo teže osvojiti medalje na velikim takmičenjima. Nekada smo imali jedan SSSR i jednog rvača, a sada su se sa tog prostora vrhunski takmičari rasuli u bar 10 država", zaključio je Trajković, koji je predsednik Rvačkog saveza Srbije od 2008. godine.\nU Srbiji ima oko 3.480 registrovanih rvača u 48 klubova, a takmičenje je organizovano u tri novoa.


Pajtić iznenađen odlukom SVM o koalicijama sa SNS | SEEbiz.eu\nObjavljeno: 18.03.2016 / 16:00\nSUBOTICA - Predsednik Demokratske stranke (DS) Bojan Pajtić izjavio je danas u Subotici da je bio prilično iznenađen izjavom lidera Saveza vojvodjanskih Madjara (SVM) Ištvana Pastora da će SVM posle izbora u Srbiji 24. aprila ići u koaliciju sa Srpskom naprednom strankom.\n"To je njihova politička volja, ali mislim da nije prirodna ni logična, jer se i u Subotici pokazalo da republička vlast uopšte ne haje za ovaj deo zemlje, da su se republički funkcioneri slikali i promovisali na slavi onih investicija koje su zasluga DS i da nisu ispunili ništa iz zajedničkog sporazuma sa SVM", kazao je Pajtić.\nPajtić je ponovio da DS ni pod kojim uslovima neće ulaziti u koaliciju sa SNS, jer su svojim "amaterizmom, bahatošću, nesposobnošću, amaterizmom i korumpiranošću pokazali da, ne samo da ne umeju da vode državu nego da ne umeju da urade ni elementarne zadatke".\n"Prvi prolećni pljuskovi doveli su do poplava u Srbiji na istim mestima na kojima su poplave bile pre dve godine i ništa nisu učinili da to spreče", rekao je Pajtić na trgu u Subotici predstavljajući listu "Za pravednu Srbiju Demokratska stranka (Nova, DSHV, ZZS)".\nKako je kazao, predstojeći izbori su "poslednji voz za normalnu Srbiju i poslednja prilika da se u državu uvede princip rada, da bi gradjani živeli normalno, da bi živeli sad, a ne za 20 godina".\n"DS će izgraditi pravednu Srbiju koja neće dozvoliti da se zemljište oduzima poljoprivrednicima i da se daje tajkunima, da se poljoprivrednicima otimaju i smanjuju subvencije i da im se smanjuju penzije", rekao je Pajtić, čija je stranka trenutno u koaliciji sa LSV na pokrajinskom nivou vlasti.\nDodao je da DS neće dozvoliti da mladi ljudi masovno beže iz države i da će kroz poresku politiku stimulisati poslodavce da zaposle mlade, obrazovane ljude, kao i da se omogući povratak onih koji su odavde otišli.\n"Danas se u ovoj zemlji cene partijski aktivisti i starlete koji su kupili diplome, a ne mladi i stručni ljudi", ocenio je on.\nPodsetio da je za Narodno pozorište u Subotici pokrajinska vlast opredelila 145 miliona dinara, a Republika samo 55 miliona dinara.\n"Puna su im usta lažnih priča, oni su, umesto da izdvoje koliko i pokrajina, doveli do toga da danas još uvek u pozorištu nema predstava, nego su u toku radovi", kazao je Pajtić.\nTagovi: Boijan Pajtić, Savez vojvođanskih Mađara, Srpska napredna stranka, Vojvodina, Demokratska stranka


Predstavnički dom PSBiH po hitnom postupku razmatra plaće – Fokus.ba\nPredstavnički dom PSBiH po hitnom postupku razmatra plaće\nPredstavnički dom Parlamentarne skupštine BiH bi na sjednici zakazanoj za danas trebalo da razmatra zahtjev Vijeća ministara BiH da Prijedloga zakona o izmjeni Zakona o plaćama i naknadama u institucijama BiH bude razmatran po hitnom postupku.\nTrebao bi biti razmatran i zahtjev poslanika Nikole Lovrinovića da njegov Prijedlog zakona o izmjenama i dopunama Okvirnog zakona o osnovnom i srednjem obrazovanju u BiH bude razmatran po hitnom postupku.\nPredstavnički dom bi trebao razmatrati i Prijedlog zakona o dopunama Zakona o plaćama i naknadama u institucijama BiH, koji je predložio poslanik Damir Arnaut.\nPredloženi zakon predviđa da zaposleni u institucijama BiH “nemaju pravo na naknadu za rad u upravnim odborima, nadzornim i drugim radnim tijelima koji obavljaju tokom radnog vremena”.\nTrebali bi biti razmatrani i Prijedlog zakona o dopunama Zakona o prekršajima, kao i Prijedlog zakona o izmjenama i dopunama Zakona o sportu u BiH.\nPoslanici će razmatrati Prijedlog zakona o azilu, koji je predložilo Vijeće ministara BiH, a čije principe nije podržala Zajednička komisija za ljudska prava.\nNa dnevnom redu bi trebalo da se nađu i: Godišnji izvještaj Visokog sudskog i tužilačkog vijeća BiH za 2014.; Izvještaj o učešću pripadnika Oružanih snaga BiH i policijskih službenika u operacijama podrške miru u periodu od 1.7. do 31.12.2014.; Izvještaj o radu Nezavisnog odbora Parlamentarne skupštine BiH kao nezavisnog tijela policijske strukture BiH za 2014. godinu i Plan rada Nezavisnog odbora za 2015. godinu.\n#izdvojeno#Predstavnički dom Parlamentarne skupštine BiH\n16/09/2015 at 10:34


TotalCar.rs » Zašto se i ženama sviđa novi Audi RS4 Avant?\nAudi, novo, TOP, Video, žene\nLjudi, bez obzira na pol, cene proizvode koji ispunjavaju obećanja i nemaju negativne strane, a jedan od njih je Audi RS4 Avant za 2018. modelsku godinu, moćni karavan koji će svakodnevni život, kako kaže Queen B, učiniti lakšim.\nJedna od stvari koja se njoj posebno dopada jeste unutrašnjost Audijevih modela, a to se odnosi i na ovo vozilo, pošto je, kao RS4 verzija pozicioniran najviše u A4 rangu, i najopremljeniji. Upravljač sa ravnim donjim delom, sportska sedišta, kontrastni prošivi i tehnologija čine ovu kabinu zaista posebnom.\nRS4 je zabavan i za vožnju, a dolazi sa Quattro pogonom na sva četiri točka koji do 60 odsto snage šalje ka zadnjoj osovini i ima sportski zadnji diferencijal.\nZahvaljujući svom twin-turbo 2.9-litarskom V6 motoru sa 450 KS i 600 Nm obrtnog momenta, RS4 od 0 do 100 km/h stiže za 4,1 sekundu. Uz opcioni RS Dynamic paket, maksimalna brzina je sa elektronski ograničenih 250 km/h pomerena na 280.


U Srbiji će danas biti tropski toplo, u Novom Sadu do 38 stepeni\nIzvor: Radio Televizija Vojvodine, 01.Avg.2021, 01:06\nPosle podne, uveče i tokom noći na severu zemlje uz izolovani razvoj oblačnosti ređa pojava kratkotrajnog pljuska sa grmljavinom. Vetar slab i umeren, u planinskim predelima i na severu jak, kratkotrajno i olujni, južni i jugozapadni, a krajem dana i tokom noći u Vojvodini u skretanju na severozapadni.\nU Novom Sadu će biti pretežno >> Pročitaj celu vest na sajtu Radio Televizija Vojvodine << sunčano i veoma toplo. Najniža temperatura oko 24, najviša oko 38 stepeni.\nU utorak pretežno sunčano, a od utorka uveče do kraja perioda uz promenljivu oblačnost ređa pojava kratkotrajne kise ili pljuskova sa grmljavinom.\nTemperatura u većini mesta oko proseka, osim na jugoistoku zemlje gde se zadržava veoma toplo vreme, sa maksimalnom temperaturom iznad prosečnih vrednosti za ovo doba godine.


Kragujevčani donirali rekordnih 3,6 tona garderobe tokom tri nedelje rada Empty Shop-a (FOTO) | InfoKG - Gradski portal - Kragujevac - Najnovije vesti\nKragujevčani donirali rekordnih 3,6 tona garderobe tokom tri nedelje rada Empty Shop-a (FOTO)\n12:00 | Subota, 07 11 2020\nTokom tri nedelje rada "prazne prodavnice" u Plazi, Kragujevčani i građani okolnih mesta, posetioci šoping centra, su donirai rekordnih 3.626 kilograma zimske odeće i obuće namenjene deci i odraslima. Garderoba je distribuirana u 25 mesnih zajednica, od kojih su dve trećine seoske i prigradske sredine.\nOvaj rezultat predstavlja najveći uspeh The Empty Shop projekata u Kragujevcu do sada, gotovo tonu garderobe veše u poređenju sa prošlogodišnjim. Deo garderobe je, zahvaljujući naporima Crvenog Krsta Kragujevac, već distribuiran, dok će ostatak takođe biti podeljen u narednom periodu porodicama i pojedincima na području Kragujevca i okoline koji nisu u situaciji da sebi priušte novu, kvalitetnu, zimsku garderobu.\n„Rekordna količina prikupljene garderobe tokom trajanja The Empty Shop projekta demonstrira neverovatnu brigu naših sugrađana i jako mi je drago što smo u ovom trenutku, tokom pandemije korona virusa, uspeli da prikupimo toliku količinu jesenje i zimske garderobe. Podrška koju smo u poslednjih par nedelja dobili od sugrađana, naših posetilaca, stvarno je neverovatna i ovom prilikom želim da pozovem sve one koji nisu imali priliku da posete Empty Shop, da nastave ovu humanu priču u narednom periodu i pomognu organizacijama poput Crvenog Krsta Kragujevac“, izjavio je Nemanja Savčić, menadžer šoping centra Kragujevac Plaza.\nSva prikupljena garderoba je distribuirana u 25 mesnih zajednica, od kojih je dve trećine seoskog i prigradskog tipa. Zahvaljujući podršci saradnika iz Saveta mesnih kancelarija i volontera Crvenog krsta Kragujevac, sva prikupljena garderoba je razvrstana i trijaža je već obavljena u 13 sredina. Do sada su pomoć preuzeli članovi 132 porodice na teritoriji Kragujevca i u okolnim mestima Grbice, Selište, Šljivovac, Male Pčelice, Uglješnica, Ždraljica, Erdoglija, Pivara, Lepenica, Opornica, Čumić i Dragobraća. Ostatak prikupljene garderobe će biti podeljen u predstojećem periodu.\n„Mogu slobodno reći da je Crveni krst Kragujevac izuzetno zadovoljan ovogodišnjom akcijom prikupljanja garderobe za potrebe sugrađana koji nisu u mogućnosti da priušte istu. Ovog puta smo apelovali na građane da primarno doniraju zimsku garderobu za decu i odrasle i jako nam je drago što su sugrađani nesebično i od srca donirali veliki broj jakni, džempera i obuće, prikladne za predstojeći period. Velika količina prikupljene garderobe je već podeljena najranjivijim grupama koje uključuju decu, starije sugrađane, bolesne, pogotovo u slučajevima gde žive na udaljenim lokacijama, daleko od urbanih sredina“ izjavila je Nevenka Bogdanović, sekretar Crvenog Krsta Kragujevac.\nPonovo se otvara THE EMPTY SHOP 12:30


Kad čujete zašto ove firme svojim radnicama plaćaju veštačku oplodnju šokiraćete se\nOni plaćaju radnicama veštačku oplodnju - razlog nije nimalo naivan\tImage courtesy of: Serge Bertasius Photography /FreeDigitalPhotos.net Kompanija Fejsbuk izdvaja po 15.000 evra za zamrzavanje jajnih ćelija radnica koje žele da imaju decu, kako bi odložio njihov porođaj i što duže ih zadržao u kancelariji. Iako se mnogim ženama dopada ideja o “zaustavljanju” biološkog sata, kritičari je vide kao vid manipulacije.Kontroverzna praksa, prema rečima čelnika “Fejsbuka”, ima za cilj da poveća broj ženskog osoblja, omogućavajući radnicama da se fokusiraju na karijeru, ali da istovremeno ne moraju da se odreknu sna o majčinstvu. Društvena mreža je prva koja finansira proceduru iz nemedicinskih razloga, a pored iznosa koji izdvaja za sam postupak zamrzavanja, “Fejsbuk” u svakom pojedinačnom slučaju mora da plaća i po 370 evra godišnje za iznajmljivanje mesta u banci jajnih ćelija.- Veoma je teško napredovati na profesionalnom planu i paralelno podizati decu. Nudeći im ovakvu vrstu usluge, kompanija ulaže u žene i podržava ih u nastojanju da izgrade živote onako kako žele - kaže Brižit Adams sa foruma “Eggsurance.com”.Kao nagradu za odanost, “Fejsbuk”, takođe, svakoj novopečenoj majci donira po 3.700 evra, kako bi kupila odeću i opremu za bebe. Neki pomenute poteze tumače kao manipulaciju, smatrajući da se iza njih krije pokušaj da se radnice zadrže u firmi i maksimalno iskoriste.Prema navodima stranih medija, kompanija “Epl” mogla bi da usvoji praksu zamrzavanja jajnih ćelija od januara sledeće godine.Izvor: 24sata.rsImage courtesy of: Serge Bertasius Photography /FreeDigitalPhotos.net Sledeći tekst


Jedan projekat u regionu uperen direktno protiv interesa Srbije - Sputnjik Srbija\n10:17 21 Oktobar 2020\nJedan projekat u regionu uperen direktno protiv interesa Srbije\n08:09 09.10.2020 (osveženo 08:10 09.10.2020) Preuzmite kraći link\nPredsednik Srbije Aleksandar Vučić otkrio je da je evropskom komesaru Oliveru Varheljiju ukazao na jedan projekat u regionu. Kako je naveo, taj projekat konkuriše za sredstva iz paketa pomoći EU, za koji smatra da je direktno uperen protiv interesa Srbije.\nOn na zajedničkoj konferenciji za novinare nije precizirao o kojem projektu je reč. „Mislim da je saslušao šta sam imao da kažem“, rekao je Vučić, prenosi Tanjug.\nIzrazio je zahvalnost evropskom komesaru na poseti i velikoj borbi da bi obezbedio veći novac za naš region.\n„Radujemo se svakom evru koji dolazi“, istakao je Vučić i dodao da je Srbija zadovoljna i kada komšije dobiju novac, jer je to, kaže, dobro za ceo region i razvoj naše zemlje.


Rusija svojim potezima uznemirava NATO\nLideri NATO-a sastaju se u Varšavi u petak (8. jula) da bi učvrstili mere odvraćanja u odnosu na, kako ocenjuju, agresivni nastup Rusije, koja se vraća na metode Hladnog rata, dok Vašington ponovo preuzima ulogu glavnog zaštitnika Evrope.\nPosle odluke Britanije da napusti Evropsku uniju, u jeku teške migrantske krize i pojačanog islamističkog terorizma, cilj američkog predsednika Baraka Obama na predstojećem samitu alijanse je da ukloni bilo kakav utisak o tome da je NATO zastareo a Zapad oslabio, naročito u očima Rusije.\nKremlj, međutim, tvrdi da odgovornost za povećanu opasnost od izbijanja šireg sukoba u Evropi, leži na NATO-u, navodeći da je u toku najveća modernizacija NATO-a od kraja hladnog rata do danas.\nZapadni vojni stručnjaci ističu da jačanje prisustva NATO-a u baltičkim zemljama i Poljskoj, gde je stacionirano dodatnih savezničkih 4.000 vojnika, služi kao stalni podsetnik Moskvi da se alijansa punom parom vraća svom temeljnom zadatku da brani NATO prostor.\nZapadne sile će u Varšavi izneti plan za dodatno jačanje odbrane na severu i istoku Evrope.\nPored ostalog, planirano je stvaranje nove mreže NATO baza u regionu Baltiku i u Poljskoj, zatim održavanje češćih vojnih vežbi i, ako bude potrebno, formiranje snaga za brzo reagovanje, uključujući vazdušne, pomorske i specijalne operativne komponente od oko 40.000 vojnika.\nOdbrana savezničkih zemalja podrazumeva i razvijanje odbrane od mogućih ruskih sajber napada i pojačano prisustvo NATO-a u Crnom moru, gde Rusija održava svoju pomorsku flotu, navode diplomtski izvori NATO-a.\nNajveći deo novih zadataka obezbediće Sjedinjene Države, koje time – kako kažu eksperti – ponovo preuzimaju ulogu glavnog zaštitnika svojih zapadnih saveznika, uprkos naporima predsednika Obame da refokusira američku pažnju na rastuće ekonomije u Aziji i izvrši pritisak na Evropljane da odbranu svog kontinenta preuzmu u svoje ruke.


Fauči zove građane da "budu dio riešenja" i da se vakcinišu - BIGportal.ba\nFauči zove građane da “budu dio riešenja” i da se vakcinišu\n1 Decembra, 2020 1 Decembra, 2020 0680\nVodeći američki epidemiolog Entoni Fauči pozvao je građane da “budu dio rešenja” i da se vakcinišu kada vakcina protiv korona virusa bude dostupna, dok se SAD pripremaju za prvu fazu imunizacije protiv kovid-19, piše CNN.\n“Recite sebi da nećete biti osoba putem koje će virus preći da drugu osobu, zaustavite put prenošenju kovid-19”, rekao je juče Fauči izvršnom direktoru “Fejsbuka” Marku Cukenbergu.\nU SAD virus se širi velikom brzinom, a u toku prošlog mjeseca 20 puta je zabilježen rekordan broj pacijenata hospitalizovanih zbog kovid-19. Posljednji najviši broj hospitalizovanih pacijenata zabilježen je u ponedjeljak, kada je potvrđeno da se na bolničkom liječenju nalazi 96.039 ljudi.\nU zemlji je do sada zabilježeno 13,5 miliona slučajeva kovid-19 i 268.045 smrtnih slučajeva.\nPraznična okupljanja predstavljaju veliki rizik od širenja virusa od strane asimptomatskih pacijenata, a sa tim na umu zvaničnici se pripremaju za prvu fazu vakcinacije protiv kovid-19.\nVakcine koje su izradile kompanije “Fajzer” i “Moderna” čekaju na dobijanje dozvole za hitnu upotrebu, a savezne države bi do petka trebalo da se podnesu zahtjev o broju doza “Fajzerove” vakcine.\nVakcine će biti isporučene kada Uprava za hranu i lijekove bude izdala dozvolu za hitnu upotrebu i kada Centar za kontrolu i prevenciju bolesti bude izradio smjernice o prioritetnim grupama za vakcinisanje.\nSa vakcinacijom će se otpočeti tog dana kada vakcine budu isporučene ili narednog, navode nadležni.\nČak i nakon što se u decembru otpočne sa vakcinacijom, dovoljno vakcina za masovniju imunizaciju neće biti do aprila ili maja 2021. godine, rekao je Fauči.\n“Pfizer” i “Biontech” zatražili dozvolu za vakcinu protiv korone\n“O Novakovim uspjesima pričaće se godinama”\nU 11 riječi Voren Bafet je upravo dao najbolji savjet, ali potrebna je hrabrost da ga slijedite\nSituacija kritična, strahuje se od pucanja nasipa; desetine hiljada stanovnika evakuisano


Konkurs za izbor "Izuzetne destinacije Evrope" u Srbiji - Lepa Reč\nHomeVestiSrbijaKonkurs za izbor “Izuzetne destinacije Evrope” u Srbiji\nNa Svetski dan turizma, 27. septembra, u Beogradu će biti održana nacionalna dodela EDEN nagrada.\nTuristička organizacija Srbije (TOS), kao nosilac projekta Evropske komisije pod nazivom European Destinations of Excellence – EDEN, raspisaće 15. jula četvrti po redu konkurs za izbor “Izuzetne destinacije Evrope” u Srbiji – EDEN 2019, najavljeno na konferenciji za novinare u TOS-u.\nTema ovogodišnjeg EDEN projekta, koji se sprovodi u 16 evropskih zemalja ili kandidata za članstvo u Evropskoj uniji, jeste “zdravstveni i velnes turizam”, i ima za cilj da prepozna i nagradi manje razvijene i manje poznate destinacije koje svojom turističkom promocijom obuhvataju i ponudu ovih kategorija turizma.\nOne će takođe biti uvršćene u “Mrežu izuzetnih destinacija Evrope” (EDEN Netvork), čiji ciljevi su razmena dobrih primera iz prakse među nagrađenima i podsticanje drugih destinacija u Evropi da usvoje modele održivog razvoja turizma.\nPesak prikupljen iz kofera turista kada odlaze sa Sardinije vraća se tamo gde mu je mesto – na obale italijanskog ostrva. Lokalne vlasti i stručnjaci za zaštitu životne sredine udružili su sa aerodromom Olbia kako [...]


Srbija i Crna Gora će graditi odnose na međusobnom uvažavanju\nBojana Božović, 16/12/2020\nCrna Gora i Srbija su prijateljske države koje će graditi odnose na međusobnom uvažavanju i poštovanju principa suverenosti, teritorijalnog integriteta i nemiješanja u unutrašnje poslove, istaknuto je u razgovoru ministara inostranih poslova dvije zemlje Đorđa Radulovića i Nikole Selakovića.\nIz Ministarstva inostranih poslova Crne Gore saopšteno je da je Radulović u pogledu politike prema susjedima, informisao sagovornika da je saradnja sa Srbijom visoko na agendi spoljnopolitičkih pravaca.\nRadulović je posebno istakao značaj komplementarnosti zajedničkog spoljnopolitičkog puta dvije zemlje u kontekstu članstva u EU.\n“Dvije države bi trebalo da se fokusiraju na ostvarenje istih ili sličnih ciljeva u pogledu spoljne politike, uz puno uvažavanje različitosti pojedinih stavova i usmjerenja, kao nezavisnih država”, dodao je Radulović.\nRadulović je rekao da je uvjeren da će dvije države sarađivati po pitanjima od zajedničkog interesa, u pogledu pružanja ekspertske pomoći i primjera dobre prakse.\nSelaković je poželio Raduloviću uspješan mandat i iskazao spremnost Srbije da odnose sa Crnom Gorom gradi na principima međusobnog poštovanja i uvažavanja spoljnopolitičke agende.\nOn je rekao da je uvjeren da bilateralne odnose treba snažiti kroz saradnju u pogledu evropske integracije, koja je, kako je naveo, jedan od glavnih prioriteta obje države.\nRadulović je izrazio uvjerenje da će u periodu koji slijedi dvije države pronaći najbolje moguće rješenje, kako bi obje imale diplomatske predstavnike koji će neumorno raditi na unapređenju bilateralne saradnje.\nSagovornici su ocijenili da bi u fokusu razvoja bilateralnih odnosa trebalo da bude ekonomska saradnja, posebno u oblasti implementacije infrastrukturnih projekata i projekata u oblasti energetike i najavili održavanje sastanka Mješovitog komiteta za ekonomsku saradnju, kada prilike u vezi sa pandemijom to dozvole.\nTags\t#crna gora\t#Srbija\nEvropski parlament odobrio budžet EU za period od 2021. do 2027. godine\nFrancuska: Prvih 1.160.000 doza vakcine protiv COVID-19 stiže do 30. decembra


Dodik: Ukazali smo Vučiću na dvostruke aršine međunarodne zajednice - Top Portal\nNaslovnica Vijesti Regija Dodik: Ukazali smo Vučiću na dvostruke aršine međunarodne zajednice\n21. avgusta 2020. 12:51\nSrpski član Predsjedništva BiH Milorad Dodik izjavio je da su iz Republike Srpske dostavili dokumenta predsjedniku Srbije Aleksandru Vučiću u kojima ukazuju na antidejtonsko ponašanje visokog predstavnika međunarodne zajednice u BiH, te da su i time željeli da pokažu da zapadne zemlje imaju dvostruke aršine kada je riječ o pitanjima Republika Srpska i Kosovo i Metohija.\n“Naravno da je to dio naših razgovora koje smo imali u Banjaluci i potrebe da predsjednika Vučića, odnosno Srbiju, upoznamo sa antidejtonskim ponašanjem visokog predstavnika međunarodne zajednice u BiH povodom primjene Dejtonskog sporazuma”, pojasnio je sinoć Dodik u izjavi za Tanjug.\nOn je istakao da potpuno razumije da je za Vučića to teško pitanje, ali da Srbija kao garant Dejtonskog sporazuma, treba i ima obavezu, što predsjednik i pokazuje, da zaštiti legitimna prava Republike Srpske, stečena Ustavom i Dejtonskim sporazumom.\nRanije danas, Vučić je izjavio da je dobio „određene papire“ iz Republike Srpske, te da očekuje i određene odluke Skupštine Republike Srpske, pa će promisliti kako po tom pitanju da se odredi Srbija.\nNije preciznije govorio o tim papirima, a spomenuo ih je u kontekstu izazova koji očekuju Srbiju, a pijre svega, kako je rekao, po pitanju Kosova i Metohije.\nJedini „papiri“ koji su ranije najavljeni iz Banjaluke tiču se izjave Milorada Dodika, na zajedničkoj pres konferenciji u Banjaluci, da je predsejdniku Srbije rekao da se ne može razgovarati o odvajanju Kosova, a da se pritom ne razgovara i o statusu Republike Srpske, odnosno da „ako Kosovo ostaje u Srbiji i Republika Srpska ostaje u BiH“.\nDodik je prenio tada novinarima da se Vučić nije izjašnjavao o toj tezi, a Vučić je rekao da će to učiniti kada dobije obrazloženje na papiru.Tanjug\nPrethodni članak15 novih slučajeva korona virusa u HNK\nNaredni članakU Federaciji BiH sedmoro umrlih i 225 pozitivnih


Poređenje IEH sa vodom i vazduhom – FOOD GROUP MSP\nPoređenje IEH sa vodom i vazduhom\nCOP sistema IEH (Indirektnog Evaporativnog Hlađenja) koji proizvodi hladnu vodu je 4.6~5.9, što je 1~2 više od sistema koji proizvodi hladan vazduh. Zbog toga je bolja upotreba čilera IEH za proizvodnju hladne vode kojom bi se uklanjala osetna toplota unutrašnjosti prostora od upotrebe EH za proizvodnju hladnog vazduha.\nGlavni faktori koji utiču na termičke performanse IEH su izvor sekundarnog vazduha i performanse prenosa mase i toplote unutar procesa.\nKada se kao sekundarni vazduh koristi ulazni svež vazduh, granica hladne vode je ulazna temperatura vlažne sonde, pa tako ulazni vazduh postavlja ograničenja, kao na slikama 1(a) i 2(a).\nKada se kao sekundarni vazduh upotrebi deo napojnog vazduha, uz pogodan odnos sekundarnog i napojnog vazduha, granična temperatura proizvedene hladne vode proizvedene EH je temperatura zasićenja vazduha ulaza, procesi su prikazani na slikama 1(b) i 2(b).\nZatim, kod interno hlađenih sistema IEH, ukršteni proces prenosa toplote se obično koristi i to između primarnog i sekundarnog vazduha. Stoga, temperatura napojnog vazduha ne može dostići graničnu temperaturu zasićenja iz gornjeg pasusa.\nIz tabele 1, vidi se da je proces spoljnog hlađenja IEH sa delom napojnog vazduha kao sekundarnim vazduhom proces sa najvišim termičkim performansama, sa najnižom temperaturom napojnog vazduha i najvećom sposobnošću uklanjanja unutrašnje toplote (2b).\nInterno hlađen sistem IEH sa spoljnim vazduhom kao sekundarnim je proces sa najnižim termalnim performansama, sa najvišom temperaturom napojnog vazduha i najmanjom sposobnošću uklanjanja unutrašnje toplote (1a).\nZa interno hlađene sisteme IEH sa slike 1, rashladni medijum za uklanjanje toplote je vazduh. Za eksterno hlađene sisteme IEH sa slike 2, rashladni medijum za uklanjanje unutrašnje toplote je takođe vazduh. Međutim, za proces sa slike 2(a), vidi se da se sastoji od rashladnog tornja i jedinice za obradu svežeg vazduha, gde se rashladna voda proizvodi a zatim pumpa u jedinicu za obradu svežeg vazduha. Tako se za proces sa slike 2(a), može isprojektovati polucentralizovani sistem, u kome se proizvodi centralizovana rashladna voda u velikom centralnom tornju, a zatim pumpa u više jedinica za obradu svežeg vazduha kako bi se hladio svež vazduh. Dakle, rashladni medijum između rashladnog tornja i jedinica za obradu svežeg vazduha je voda, a za uklanjanje unutrašnje toplote to je vazduh.\nDa bi se uklonila ista količina unutrašnje toplote, pošto je specifična toplota vazduha manja od 1/4 specifične toplote vode, maseni protok vazduha je više nego 4 puta veći od protoka vode. Takođe i pad pritiska u vazdušnom kanalu je viši, pa je potrošnja struje ventilatora mnogo veća nego vodene pumpe, i to uvek 4~6 puta. Stoga je bolje kao rashladni medijum izabrati vodu a ne vazduh, što ukazuje na jedan od glavnih nedostataka sistema IEH u poređenju sa IEH čilerima.\nU pogledu sposobnosti uklanjanja unutrašnje toplote spoljno hlađeni sistem IEH sa delom napojnog vazduha kao sekundarnim je najbolji sistem, ali rashladni medijum je vazduh što zahteva više prostora za kanale i više struje za ventilatore, pa je primena IEH znatno ograničena.\nPrincip procesa indirektnog evaporativnog čilera je na slici 3(a).\nKao što slika 3 pokazuje indirektni evaporativni čiler se sastoji od kompaktne kule (packing tower), pumpe za vodu i izduvnog ventilatora. Ulazni vazduh u stanju O se prvo hladi do stanja A kroz vazdušni hladnjak, čime temperatura opada a količina vode ostaje stalna. Zatim vazduh iz stanja A ide u kompaktnu kulu sa dna kule i direktnog dodira sa prskajućom vodom sa dna kule, pa se sprovodi kontrastrujni proces prenosa mase i toplote između vazduha i vode u kuli. Posle toga vazduh dolazi u stanje E i izbacuje se van čilera. U isto vreme, na dnu kule se stvara hladna voda, koja se deli na dva toka, jedan veći se pumpa u korisničke izmenjivače toplote za uklanjanje unutrašnje toplote i sam se zagreva na temperaturu tw,r, a drugi manji tok se pumpa u vazdušni hladnjak da bi ohladio ulazni vazduh a sama voda se zagreva do temperature tw,1; dva povratna toka vode se mešaju do temperature tw,sp a zatim prskaju na vrhu kule da bi se ponovo dobila hladna voda temperature tw.\nMože se pokazati da kada je odnos ova dva protoka projektovan da bude uparen i da NTU kontrastrujniog vazdušnog hlađenja i NTU kontrastrujnog tornja teži beskonačnom, temperatura proizvedene hladne vode može stići temperaturu zasićenja (Jiang and Xie 2010). Na taj način, upotrebom indirektnog evaporativnog čilera gde je rashladni medijum voda granična temperatura hladne vode je temperatura tačke zasićenja. Električna potrošnja transporta je mnogo niža nego kod IEH sa vazduhom kao rashladnim medijumom.\nIz samog procesa hlađenja može se jasno videti razlika indirektnog evaporativnog čilera i najboljeg IEH posle tansformacije najboljeg IEH sa slike 4.\nNajbolji sistem IEH sa slike 2(b), može se lako transformisati u proces sa slike 4.\nSa slike 4, jasno se vidi da se najbolji transformisani sistem IEH sastoji od indirektnog evaporativnog čilera i spoljašnjeg vazdušnog sistema hlađenja. Za sistem indirektnog evaporativnog čilera može se nacrtati proces kao na slici 5, koji se sastoji od jednog indirektnog evaporativnog čilera i spoljnog vazdušnog hladnjaka. Dakle, najbolje IEH vazduhom je da hladi spoljašnji vazduh, a najbolji vazdušni sistem je onaj što hladi unutrašnji vazduh. Stoga su benefiti sistema indirektnog evaporativnog čilera očiti u poređenju sa najboljim sistemom IEH:\n(1) Da bi se hladio unutrašnji vazduh a ne spoljašnji i dobila ista temperatura, potreban je manji izmenjivač toplote.\n(2) Ukupna proizvedena rashladna energija indirektnog evaporativnog čilera je znatno smanjena, a površina za prenos mase i toplote može se takođe smanjiti.\n(3) Rashladni medijum je hladna voda i može se transportovati do potrebnih tačaka uz znatno manju potrošnju električne energije.\n(4) Unutrašnji priključci mogu biti fan koili, što pruža dodatnu fleksibilnost u poređenju sa vazdušnim kanalima.


Kina ove nedelje proslavlja Lunarnu novu godinu\nMnogi kineski astrolozi kažu da je 2007. Godina «zlatne svinje», srećna za rađanje dece, ali drugi predskazivači sudbine kažu da može da donese i nesreću.\nKina je ovaj vikend provela u prazničnom raspoloženj, jer njeni gradjani slave Lunarnu novu godinu. Ovo je prva godina posle nekoliko decenija u kojoj je dozvoljeno održavanje vatrometa u većini kineskih gradova. Stanovnici Pekinga su prvi iskoristili nove propise i preplavili ulice da bi ispaljivali baraže svetlećih i zvučnih raketa i prekrili kolovoze kartonskim figurama i papirnim konfetama, blokirajući saobraćaj. Nova godina je najvažniji praznik u kineskom kalendaru i izaziva najveću migraciju ljudi na svetu, kada se stotine miliona vraćaju u svoj zavičaj da bi proveli praznike sa svojim porodicama. Stotine hiljada stanovnika većih gradova se slivaju u parkove i svetilišta, da bi prisustvovali karnevalima i tradicionalnim poluverskim sajmovima.\nTi sajmovi oko svetilišta se sastoje od šarenih muzičkih i plesnih predstava, uz tezge i šatre u kojima se prodaju hrana i suveniri. Sajmovi, kao i većina manifestacija u Kini, postali su prilično komercijalni, mada i dalje odslikavaju tradicionalne verske teme. Iako je u Kini na vlasti zvanično ateistička Komunistička partija, tradicionalno verovanje je rasprostranjeno. Najnovije istraživanje na nacionalnom nivou pokazuje je da je 300 miliona Kineza religiozno, što je tri puta više od zvanične procene.\nNa sajmu u Ditan parku, jedna agencija je organizovala upoznavanje parova – roditelji čija deca nisu u bračnoj vezi, donose podatke o njima sa fotografijama, da bi privukli potencijalne «izabranike». Miao ima 60 godina i trudi se da pronadje prosca za svoju 26-togodišnju kćer.\nMijao kaže da je kancelarija njene kćeri puna žena i da je ona prezauzeta da bi pronašla mladića, dodavši da ne žuri da je uda, ali se nada da će pronaći prikladnog prosca koji će je usrećiti. Mnogi Kinezi žele da im se deca rode ove godine, jer neki astrolozi kažu da je ovo Godina «zlatne svinje», koja se dešava svakih 60 godina. Tvrde da će deca rođena ove godine imati lak i srećan život. Ipak, mnogi predskazivači sudbine, posebno u Hongkongu na jugu, upozoravaju da je ovo u stvari Godina «vatrene svinje» – u kojoj dominiraju prirodni, ali suprotstavljeni elementi vode i vatre. Prema njihovom tumačenju, tokom 2007. u svetu će se povećati broj prirodnih katastrofa i nasilje.


Očekuje se da se i Megan, vojvotkinja od Saseksa, uključi preko video linka iz Kanade, gde se trenutno nalazi.\nOvo će biti prvi put da se viši članovi kraljevske porodice sastanu nakon što su Hari i Megan javno objavili svoju želju - uprkos protivljenju kraljice - kako žele da se povuku sa svojih kraljevskih dužnosti, te da vreme provede između Britanije i Severne Amerike.\nOdlukom o "Megzitu" izazvali buru: Princ Hari i njegova supruga Megan\nNovinar Tom Bredli, koji je nedavno razgovarao sa Harijem i Megan na ITV-u, veruje da bi novi intervju sa njima dodatno mogao da pogodi kraljevsku porodicu i dodaje da to "baš i ne bi bilo dobro". Bredli ne kaže izričito o čemu bi mogli da govore, ali dvorani, prema pisanju "Sandej tajmsa", strepe od toga da bi Megan mogla da predstavi kraljevsku kuću kao "rasističku i seksističku".\nPred sastanak na najvišem nivou u kraljevskoj porodici, poznavaoci prilika navode da odluke o ulogama Harija i Megan, nakon što odlučili da se odreknu dužnosti, moraju “pažljivo i promošljeno” da budu donete, a da će naredni koraci biti doneti nakon sastanka u ponedeljak. Britanski list piše i da je želja kraljice Elizabete II da se cela situacija razreši “na miru, u narednih nekoliko dana, a ne nedelja”.\nOčekuje se da kompletan plan bude dogovoren i objavljen naredne nedelje.


NBS izveštaj za treći kvartal 2015 - krediti, kamate i osiguranje - Penzin\nPočetna Magazin Godine Ekonomija NBS izveštaj za treći kvartal 2015 – krediti, kamate i osiguranje\nSlika: Svetska banka – čitajte na Penzinu\nTo je, kako piše u najnovijem izveštaju o sektoru osiguranja, rast od 18 odsto u odnosu na isti period 2014.\nU strukturi premije, učešće neživotnih osiguranja iznosilo je 78,5 odsto, dok je učešće životnih iznosilo 21,5 odsto.\nNajveće je učešće osiguranja od autoodgovornosti u ukupnoj premiji od 35,8 odsto. Učešće neživotnih osiguranja u ukupnoj premiji je dominantno i iznosi 78,5 odsto.\nPremija neživotnih osiguranja beleži rast od 17,1 odsto, pri čemu premija osiguranja motornih vozila – kasko, beleži rast, prvi put od 2009. godine, dok premija imovinskih osiguranja beleži pad.\nŽivotna osiguranja povećavaju učešće u ukupnoj premiji sa 20,9 odsto na 21,5 odsto.\nBilansna suma društava za osiguranje povećana je na kraju trećeg kvartala 2015. godine na 181,8 milijardi dinara i to za 9,7 odsto u odnosu na kraj trećeg kvartala 2014.\nNa kraju trećeg tromesečja prošle godine u Srbiji je poslovalo 24 društva za osiguranje, tri manje u odnosu na isti period 2014. uz povećanje broja zaposlenih na 11.173.\nOstvaren je rast kapitala od dva odsto i on iznosi 35 milijardi dinara.\nReferentna kamata ostaje 4,5 odsto\nIzvršni odbor NBS odlučio je da referentnu kamatnu stopu zadrži na postojećem nivou od 4,5 odsto. Odluku su obrazložili time što su imali u vidu neizvesnosti u međunarodnom okruženju.\n“Sa početkom normalizacije monetarne politike američkog FED-a, neizvesnost se sada odnosi na tempo i obim povećanja referentne kamate tokom 2016. godine, koji će u najvećoj meri opredeliti kretanja na robnim i finansijskim tržištima i tokove kapitala prema zemljama u usponu”, navodi NBS.\nSa druge strane, dodaju iz NBS, ublažavanju tih efekata doprineće veća ekspanzivnost monetarne politike Evropske centralne banke koja je produžila trajanje nestandardnih mera do marta 2017.\nUz jake geopolitičke tenzije, neizvesnost u međunarodnom okruženju povećavaju i turbulencije na finansijskom tržištu i usporavanje rasta u Kini, navodi Izvršni odbor NBS.\nMeđutim, povećanju otpornosti domaće ekonomije na te rizike, u velikoj meri doprinose rezultati fiskalne konsolidacije i održivost javnih finansija, unapređenje poslovnog i investicionog ambijenta, kao i smanjenje spoljne neravnoteže.\nIzvršni odbor je ocenio da će inflatorni pritisci i u narednom periodu biti niski.\nMeđugodišnja inflacija je ispod cilja NBS, a inflaciona očekivanja finansijskog sektora i privrede i dalje se nalaze ispod centralne vrednosti od četiri odsto, ne samo za jednu, već i za dve godine unapred.\n“U pravcu održavanja niske inflacije deluju niske cene primarnih proizvoda, naročito nafte, generalno niska inflacija u međunarodnom okruženju, restriktivna fiskalna politika, kao i još niska agregatna tražnja, na koju bi moglo da utiče i usporavanje globalnog rasta”, navodi NBS.\nI pored prisutnih rizika, očekuje se postepen rast inflacije i njen povratak u granice cilja u drugoj polovini ove godine, čemu će doprineti i dosadašnje ublažavanje monetarne politike, piše u saopštenju.\nSa obzirom da neizvesnost u pogledu kretanja inflacije prevashodno potiče iz međunarodnog okruženja, stepen ekspanzivnosti monetarne politike NBS u narednom periodu zavisiće pre svega od procene inflatornog uticaja koji bi mogla da imaju dešavanja na međunarodnim robnim i finansijskim tržištima.\nNaredna sednica Izvršnog odbora na kojoj će biti doneta odluka o referentnoj kamatnoj stopi biće održana 11. februara 2016. godine, javlja Tanjug prenosi RTS.\nTags:bankeekonomijainflacijakamatekreditiNarodna banka Srbije NBSosiguranjeosiguravajuća kuća


Una u opasnosti: Parkom prirode bore se protiv radioaktivnog otpada\nIzvor: Bojana Majstorović; Blic\npetak, 09. februar 2018. | 16:05\nNOVI GRAD - Proglašenjem parka prirode područja oko reke Une bile bi sprečene namere Republike Hrvatske da u neposrednoj blizini izgradi odlagalište radioaktivnog otpada.\nPoručuju to u Ministarstvu za prostorno uređenje, građevinarstvo i ekologiju RS, koje je pokrenulo proceduru za proglašenje parka prirode u severnozapadnom delu RS na granici sa Hrvatskom. Planirano je da se park prirode, površine od 3.859 hektara, nalazi na području Krupe na Uni, Novog Grada, Kostajnice i Kozarske Dubice.\n- Republički zavod za zaštitu kulturno-istorijskog i prirodnog nasleđa je izradio stručno mišljenje, na osnovu kojeg je Ministarstvo pripremilo rešenje o proglašenju prethodne zaštite parka prirode „Una“ – kažu u resornom ministarstvu za „EuroBlic“.\nDodaju da je ovo samo jedan od argumenata u borbi protiv izgradnje odlagališta radioaktivnog otpada u blizini granice.\n- Kada je neko područje pod zaštitom, radi se stalni monitoring. Ukoliko se primete određene aktivnosti koje potencijalno mogu ugroziti to područje, one se zaustavljaju – objašnjavaju u resornom ministarstvu.\nNavode da bi u parku prirode „Una”, pored čiste reke, trebalo da budu zaštićeni hidrološki, geomorfološki i ostali fenomeni.\n- Tu su brojni sedreni oblici, brzaci, vodopadi, ade i rečna jezera, kao i obalna vegetacija. Reka Una je svojim procesom stvaranja sedre i sedrenih fenomena unikatna prirodna pojava. U vreme niskog vodostaja reke, sedrene formacije postaju pristanište velikom broju ptica – kažu u Ministarstvu.\nPodsećaju da Hrvati nisu uzeli u obzir da na ovom području postoje vodotoci, te moguće seizmičke aktivnosti i klizišta, što zajedno za nuklearnim otpadom ugrožava zdravlje stanovništa i njihov ekonomski opstanak.\n- U Evropskoj uniji, prehrambeni proizvodi sa područja koja se nalaze u blizini odlagališta radioaktivnog otpada niže su rangirani i manje cenjeni. To je još jedan od dokaza da je odlaganje nuklearnog otpada uz granicu sa BiH nedopustivo, jer se radi o izrazito poljoprivrednom području, sa velikim turističkim potencijalom – ističu u resornom ministarstvu.\nIz opštine Novi Grad, koja je od Trgovske gore udaljena par kilometara, podsećaju da je Hrvatska nedavno odbila predlog Slovenije da grade zajedničko odlagalište radiokativnog otpada u blizini nuklearne elektrane Krško u mestu Vrbina.\nNačelnik opštine Miroslav Drljača kaže da su Hrvati među razlozima za odbijanje naveli činjenicu da bi odlagalište u Sloveniji bilo ukopano u zemlju u blizini reke Save, odakle se Zagreb napaja vodom za piće.\n- U najmanju ruku je apsurdno govoriti o Vrbini kao nepogodnoj za odlaganje radioaktivnog otpada zbog blizine reke Save, dok zona sanitarne zaštite iz koje se vodom za piće napaja kompletno stanovništvo Novog Grada je na udaljenosti od samo 800 metara od kasarne Čerkezovac na Trgovskoj gori - ističe Drljača.\nKomentarišući najave građana da će protestovati ako Hrvatska ne odustane od odlagališta na Trgovskoj gori, Drljača poručuje da stanovnici u svakom trenutku imaju pravo da organizuju mirna okupljanja, u skladu sa zakonom.\nIstovrememo, hrvatski stručnjaci, koji se zalažu da otpad bude na Trgovskoj gori, poručuju da BiH nema pravo da se buni protiv odlagališta u blizini reke Une i da je otpor lokalnog stanovništva posledica nedovoljne edukacije.\nHRVATI NE ODGOVARAJU NA UPITE IZ SRPSKE\nU Ministarstvu za prostorno uređenje, građevinarstvo i ekologiju RS navode da o aktivnostima Republike Hrvatske po pitanju odlagališta dobijaju iz medija.\n- Od vlasti i institucija Hrvatske nema nikakvih zvaničnih odgovora na upite i inicijative koje dolaze iz RS i BiH. Ovakav stav Hrvatske nije u skladu sa dobrosusedskim odnosima, ali ni sa obavezama koje su preuzeli – poručuju iz Ministarstva.\nPodsećaju da će, ukoliko Hrvatska ne odustane od Trgovske gore, pokrenuti arbitražni proces i spor pred Međunarodnim sudom.


Škoda umanjuje proizvodnju Enyaqa zbog krize u Ukrajini - Auto Republika\nRatni sukob Rusije i Ukrajine doveo je do problema u lancu snabdevanja za češki brend.\nŠkoda je saopštila da će zbog krize na krajnjem istoku Evrope morati da umanji proizvodnju električnog krosovera Enyaqa, ujedno jedinog EV modela u portfoliju te marke. Kako nezvanični izveštaji ukazuju, Škoda je primorana na ovaj korak zbog činjenice da je VW obustavio rad dve fabrike (u Emdenu i Cvikauu) gde se vrši montaža delova za električna vozila čitave grupacije.\nProizvođač iz Mlade Boleslav je u posebno teškoj situaciji zbog dešavanja na relaciji Ukrajina-Rusija. Škoda poseduje dva pogona u samoj Rusiji, dok su obe zemlje izuzetno važna tržišta za ovaj brend. Naročito je bitna Rusija, jer je tamo Škoda prošle godine isporučila više od 90.000 automobila!\n“Prodaja u zemljama koje učestvuju u ovom sukobu je predmet intenzivnih razgovora u vrhu menadžmenta. Svakako očekujemo pad prodaje na obe strane u narednom periodu”, stoji u zvaničnom saopštenju češke marke.\nUmanjivanje obima proizvodnje Enyaqa je takođe vrlo neugodna stvar za Škodu. Pre svega jer beleže ozbiljnu potražnju za ovim električnim modelom, a on je ujedno i izuzetno važan zbog umanjivanja flotne emisije štetnih gasova u Evropi.\ntags: škoda Škoda Enyaq\nprevious Mitsubishi Mirage je novi najjeftiniji automobil u Americi\nnext Ilon Mask: Mogli smo da napravimo Model S sa dometom od skoro 1.000 km\nCitroen Ami traži uspeh širom Evrope


Roman Jakič: Država ne smije da izgubi kontakt sa mladima - Vjesnik slobode\nNa izborima za Evropski parlament koji su održani u maju 2019. godine, Savez liberala i demokrata Evrope (eng. ALDE) u koaliciji sa predsjednikom Francuske Emanuelom Makronom je osvojio nevjerovatnih 108 poslaničkih mandata. Vođeni krilaticom “Obnovimo Evropu”, što će se kasnije ispostaviti i kao novi naziv liberalno-demokratske grupacije, evropski liberali su uspjeli da znantno poboljšaju svoj položaj i nametnu se kao treća snaga u Evropi.\nTim povodom smo razgovarali sa gospodinom Romanom Jakičem koji ima bogatu političku karijeru i koji je od 2000. do 2004. godine bio poslanik u Evropskom parlamentu upravo ispred Saveza liberala i demokrata Evrope. Gospodin Jakič je rođen u Ljubljani 1967. godini, a u svojoj političkoj karijeri bio je između ostalog i najmlađi poslanik u Skupštini Slovenije nakon prvih demokratskih i slobodnih izbora i nakon raspada Socijalističke Federativne Republike Jugoslavije. Funkciju poslanika obavljao je u čak četri mandata u različitim razmacima, a takođe vršio je i funkciju ministra odbrane Slovenije gdje je i predvodio Sloveniji na putu kao evroatlantskim integracijama.\nZa koga glasamo? Kratka analiza crnogorskih partija\nSa gospodinom Jakičem smo se sreli na 2BS Forumu u Budvi gdje je govorio na temu jačanja duhova nacionalizma, i to nas je podstaklo da razgovaramo o budućnosti nacionalizma u ideji Evropske unije, kao i jačanju liberala i budućim izazovima država na prostoru Zapadnog Balkana.\nDrugo, vrlo je značajno za Evropu to što su ideje liberala i zelenih naišle na veću podršku, pogotovo kada su u pitanju zeleni, jer oni se drže tema kao što su zaštita životne sredine koja je jedna od tema koja izuzetno pogađa mlade ljude jer na kraju, i na veliku žalost, vi mladi ste ti koji će živjeti u svijetu koji je zagađen plastičnim i drugim otpadom. Drago mi je što dolazi do razumijevanja za ove probleme i mentalnog buđenja jer su ljudi počeli da razmišljaju o tome u kakvoj se okolini nalaze i šta rade prirodi. Uz prodor liberalnih ideja, i same te zelene note, jasno je da će sada raspored snaga biti drugačiji, te da će se i prema određenim pitanjima morati praviti kompromis, jer ni Evropska narodna partija (skraćeno EPP) ni Savez socijalista i demokrata (skraćeno S&D) sada neće moći da kreiraju tijela bez učešća liberala i zelenih. Uz to treba imati na umu, da su sa 108 poslanika, liberali danas treća grupacija po jačini što znači da ćemo sada moći da učestvujemo i kroz izvršnu vlast, te će nam omogućiti i implementaciju naših ideja na najvećem nivou. Dodatno, to je dobro i za zemlje Zapadnog Balkana, posebno Crnu Goru, koje aspiriraju ka Evropskoj uniji, s obzirom da su liberali, zeleni i socijal-demokrate među najglasnijim kada je u pitanju proširenje Evropske unije na zemlje Zapadnog Balkana jer bi to moglo pospješiti stabilizaciju same regije.\nGospodin Pahor je tokom Foruma je govorio da bi zemlje Zapadnog Balkana trebalo da uđu u Evropsku uniju u 9 paketu? Šta Vi mislite o ovom stavu?


Neprijatna pitanja za ministarku Joksimović: Zašto je šest aktivista iz EU uhapšeno u Beogradu\nMinistarka zadužena za evropske integracije Srbije Jadranka Joksimović označila je danas kao neprijatnu situaciju u vezi sa privođenjem u Beogradu šestoro građana Evropske unije (EU), koji su tokom samita Kine i zemalja centralne i istočne Evrope nameravali da protestuju zbog stanja ljudskih prava u Kini.\nJoksimović je, na pitanje novinara u Briselu o privođenju šestoro bugarskih aktivista za zaštitu ljudskih prava, odgovorila da Srbija nije izazvala tu situaciju i da veruje da će srpska policija i druge službe učiniti sve što je potrebno.\n- Nadam se da će se naći odgovarajuće rešenje za tu neprijatnu situaciju. To je sve što vam mogu reći - naglasila je Joksimović i dodala da je potrebno utvrditi\nšta se tačno desilo.\nZbog činjenice da je novinar koji je postavljao pitanje pomešao Srbiju i Sibir (Serbia, odnosno Siberia na engleskom jeziku), Joksimović se našalila rekavši da to nije pitanje za nju, kao ministarku zaduženu za evropske integracije, nego pre za ministra spoljnih poslova.\nNisam sigurna da je ovo mesto za postavljanje takvih pitanja, jer ja nisam ministar spoljnih poslova, objasnila je Joksimović i navela da nije učestvovala na samitu Kine i zemalja centralne i istočne Evrope.\nJoksimović je u Briselu učestvovala na sastanku Saveta za stabilizaciju i pridruživanje EU - Srbija.


Faktor | Tužilaštvo neće provoditi istragu o 50.000 maski koje je nabavljao sin Bilsene Šahman\nTužilaštvo neće provoditi istragu o 50.000 maski koje je nabavljao sin Bilsene Šahman\nObjavljeno: 07.12.2020. u 12:07\nKantonalno tužilaštvo u Sarajevu neće provoditi istragu o nabavci 50.000 zaštitnih maski koje je Uprava civilne zaštite Kantona Sarajevo (KS) kupila od firme "Panta Rei", potvrdila je Azra Bavčić, glasnogovornica ovog tužilaštva, za Balkansku istraživačku mrežu Bosne i Hercegovine (BIRN BiH).\nBavčić je objasnila da je Ministarstvo unutrašnjih poslova Kantona Sarajevo (MUP KS) 6. maja ove godine dostavilo Tužilaštvu službenu zabilješku u vezi s nabavkom zaštitnih maski od Kantonalne uprave za inspekcijske poslove. U prilogu je, kako je rekla, dostavljen i novinski članak u kojem se navode određene nepravilnosti prilikom nabavke 50.000 zaštitnih maski koje su kupljene od firme Panta Rei.\n- Nakon izvršenih provjera, postupajući tužilac je 19. oktobra 2020. godine donio naredbu da se protiv Kemala Cacana, Nihade Glamoč i Bariša Bejtovića neće provoditi istraga budući da ne postoje osnovi sumnje da su prijavljene osobe počinile krivično djelo zloupotreba položaja ili ovlaštenja - stoji u pisanom odgovoru Bavčić.\nOna je pojasnila da jedna od spornih činjenica zbog kojih je formiran predmet jeste način na koji je stupljeno u kontakt s firmom Panta Rei Sarajevo, kao i razlog zbog kojeg je ova firma izabrana kao najpovoljnija, uzimajući u obzir to da je direktor Bariš Bejtović sin zastupnice u Skupštini Kantona Sarajevo Bilsene Šahman, koja je prokurista u ovoj firmi.\n- Kako stoji u tužilačkoj odluci, nema činjenica i okolnosti koje bi dovele u vezu Bilsenu Šahman, kao prokuristu navedenog društva a ujedno i zastupnicu u Skupštini KS-a, sa odabirom privrednog društva Panta Rei jer nema subjektivnih niti objektivnih dokaza koji bi van sumnje uputili na takav zaključak. Također, treba napomenuti da je predmetnu odluku o odabiru Panta Rei donio Štab Kantonalne uprave civilne zaštite Kantona Sarajevo i da, s tim u vezi, u donošenju odluka ne učestvuje Skupština KS - navela je Bavčić.\nKantonalna uprava civilne zaštite u Sarajevu nabavila je 50.000 zaštitnih maski od firme Panta Rei, čiji je trenutni vlasnik Bariš Bejtović, sin Bilsene Šahman, koja je zastupnica Saveza za bolju budućnost (SBB) u Kantonalnoj skupštini.\nPrema osnivačkim dokumentima Panta Rei, kompaniju je sa sinom osnovala Šahman, koja je u toj firmi u vrijeme provođenja nabavke, prema zvaničnom registru kompanija, obavljala posao prokuriste. Djelatnost kompanije je, prema Portalu javnih nabavki i registru kompanija, "njega i održavanje tijela".\nVEZANI TEKST - Šahman: SDP mi je nudio upravljanje zdravstvom, NiP-ov ministar Bašić mi je rekao da dođem da se dogovorimo\nŠahman je tada imala veoma zanimljiv istup u Skupštini. Između ostalog, kazala je i neke stvari koje bi mogle dovesti do otkrivanja drugih malverzacija.\nZnam da vam je "kupovina ruku" svojstvena i da to radite i unutar svoje stranke, rekla je Bilsena Šahman tada na sjednici Skupštine Kantona Sarajevo obraćajući se zastupnicima SDP-a, a vezano za "prozivke" iz te stranke na račun nje i njenog sina.\nSaopćila je tada i kako su joj za ruku u Skupštini kako bi se očuvala tadašnja Vlada na čelu sa Edinom Fortom nudili da upravlja cijelim zdravstvom u Kantonu Sarajevo.\nTužilaštvo Kantona Sarajevo je formiralo predmet koji se odnosi na zloupotrebu položaja i trgovinu utjecajem pri unutarstranačkim izborima za predsjednika Kantonalnog odbora Socijaldemokratske partije (SDP) Sarajevo, ali do danas nije poznato da li je išta urađeno po tom pitanju.\nVEZANI TEKST - "Državna tajna" direktorice Pekić: SDP-ovka je nabavljala robu od SDP-ovaca, ali čini se i od članice Naše stranke\nŠahman je, između ostalog, na toj sjednici u vezi s nabavkama koje je vršila Direkcija za robne rezerve Kantona Sarajevo na čelu sa Jelenom Pekić, članicom Glavnog odbora SDP-a, iznijela informacije o mogućem kriminalu.\nFaktor je objavio i dokazao da je Pekić kupovala maske od firme u vlasništvu svog stranačkog kolege, ta da postoje sumnje u regularnosti i kod još nekih nabavki Direkcije za robne rezerve, a sve pod velom "državne tajne". Koliko je poznato, nijedna nadležna institucija se nije pozabavila istragom tog slučaja.\nBariš Bejtovićnabavka maskiTužilaštvo KSBilsena ŠahmanSkupština KSPanta Rei\nInstalirano 55 uređaja\nPotvrdili iz FUCZ-a: Verifikacija respiratora još nije počela, čekaju se instalateri iz Beograda


VIDEO: 'Bambi' Tošić na PRAVOM mestu: Gol i POBEDA!\nIzvor: Mondo, 22.Avg.2019, 22:53\nTo je ono što treba Partizanu! Brza dodavanja, pravovremena utrčavanja i hladnokrvna egzekucija. To je ono što smo i videli od crno-belih u 84. minutu meča sa Moldeom.. Teško je bilo osvajaču Kupa Srbije u četvrtak. Gubio je sa 1:0, ali je hrabrom igrom stigao do preokreta. Izuzetno značajan...\n17:29: ZASTRAŠUJUĆI PRIZOR NA FARMI: Krave nepomično leže jedna pore...\n17:29: PUKLA TIKVA? Jelena Krunić NA IVICI SUZA zbog Filipa Reljića, p...\n17:29: Zabrinjavajući podaci: 42 odsto poljoprivrednika starije od 65 g...\n17:27: Brnabićeva u sredu sa Merkelovom\n17:26: Saudijska Arabija: Iransko oružje korišćeno u napadu na ...\n17:26: Brnabić: Povećanje plata u javnom sektoru od novembra od osam d...\n17:26: HRVATSKA POLICIJA NE PRAŠTA: Novinar portala Index objavio uvred...


Zvezdine dame protiv Koraća – CZBG portal\nZvezdine dame protiv Koraća\nsreda 05.12.2018\tNema komentara na Zvezdine dame protiv Koraća\nU četvrtak 6. decembra na programu je premijerni susret 11. kola Prve ženske lige Srbije za košarkašice. U hali u Železniku na programu je veliki derbi ekitnog srpskog košarkaškog takmičenja, a sastaju se dve prvoplasirane ekipe na tabeli i dve ekipe koje su u poslednjih pet godina ponele sve naslove šampiona Srbije.\nEkipe Crvene zvezde i Radivoj Koraća završavaju prvi deo šampionata međusobnim susretom nakon kojeg će pobednik gotovo izvesno biti prvoplasirani pred plej-of. Kao što se dobro zna crveno-bele devojke i dalje ne znaju za neuspeh u sezoni 2018/19 kako u domaćem šampionatu, tako i u regionalnoj ABA ligi, dok gošće na megdan našim igračicama dolaze sa jednim porazom. One su iznenđujuće poražene u Novom Sadu u okviru 4. kola od ekipe 021 rezultatom 76:72.\nČak tri puta u prethodnih pet sezona dueli dve ekipe su direktno odlučivali o šampionu Srbije. U dva od tri finala Radivoj Korać je bio bolji, dok su crveno-bele uspele u sezoni 2016/17 da slave u finalnoj seriji.\nPrethodne sezone odigrana su četiri međusobna duela. Naše košarkašice su slavile u svim duelima. U ligaškom delu Zvezda je slavila rezultatima 89:61 i 72:56, dok je u polufinalnoj seriji plej-ofa bilo 75:45 i 64:55 za naše igračice.\nOno što je sigurno, svi ljubitelji ženske košarke mogu očekivati pravi spektakl kojeg ne treba propustiti, a mi se nadamo da će prošlosezonska serija biti nastavljena.\n– Prva ženska liga Srbije, 11. kolo:\nKKŽ Crvena zvezda : ŽKK Radivoj Korać\nDvorana: U Železniku\nPočetak 19:30 časova


Najbolja Srpkinja pala, u 100 se vratila Svetlana Kuznjecova - Admiral Bet SPORT\nDušan Ninković Posted on 15. aprila 2019. 11:40 15. aprila 2019. 11:41\nNema mnogo lepih vesti iz ženskog tenisa za Srbiju. Novi pad našeg prvog reketa, stagniranje najveće naše nade… situacija uopšte nije sjajna.\nNaomi Osaka je uspela da sačuva prvo mesto na listi i ostala je najbolja teniserka sveta još jednu nedelju. Ipak, pitanje je trenutka u kom će prepustiti lidersku poziciju nekoj od takmičarki koje su iza nje.\nZa sada je prate Simona Halep, Petra Kvitova, Karolina Pliškova i Anželik Kerber. Neka od njih bi tokom sezone na šljaci, kada se igraju Mastersi i Gren slem u Parizu bi trebalo da preuzme prvu poziciju.\nŠto se tiče devojaka koje predstavljaju Srbiju, situacija nije sjajna. Aleksandra Krunić je je pala za još jednu poziciju i sada je 63. reket sveta. Ivana Jorović je napredovala i sada je na 96. poziciji, dok je talentovana Olga Danilović blizu ulaska u najboljih 100. Ona je nalazi devetnaest pozicija daleko od toga.\nOno što Danilović još uvek priželjkuje, uspelo je Svetlani Kuznjecovoj. Iskusna Ruskinja je dobro odigrala "Samsung open" pa je nakon turnira u Luganu stigla do 100. pozicije.\nTagovi : aleksandra krunić, ivana jorović, lista, olga danilović, wta\nVeseli ponovo na raspolaganju Obradoviću


Časopis Industrija :: Toplotne pumpe na vazduh i vodu postavljaju temelje za zeleni koncept života\n10.08.2019 Komentari: 3\nPodizanjem svesti o značaju očuvanja životne sredine, probuđena je ekološka savest mnogih potrošača širom sveta. Međutim, čak i oni koji nisu opterećeni očuvanjem životne sredine mogu imati koristi od eco-friendly inovacija u svom domu.\nKako odnos Rusije i Evrope postaje zategnutiji, postoji veoma realna opasnost da se rezerve gasa smanje u trenutku kada su najpotrebnije. U cilju izbegavanja ove potencijalne pretnje, vlasnici kuća širom Evrope uveli su toplotne pumpe vazduh voda i sproveli druge korake da sebe učine energetski nezavisnima.\nOne koji oklevaju da ulože u ekološke proizvode i nisu zagrejani za „zelene pokrete“, ipak vodi želja da imaju smanjene račune za struju i to je glavni razlog zbog koga se ipak upuštaju u rizike. Iako su ove investicije dugoročno gledano više nego isplative, u prošlosti su visoki početni troškovi sprečavali ljude da uvedu solarne panele, toplotne pumpe vazduh-voda i druge tehnologije za očuvanje okruženja.\nMeđutim, pored povećanja efikasnosti ovih tehnologija, došlo je i do značajnog pada cena. Uz to, vlade zemalja su nedavno ponudile programe poreskih kredita i druge podsticaje vlasnicima kuća koji su uveli tehnologije za očuvanje životne sredine, što je dovelo do većeg interesovanja za ekološku gradnju.\nToplotne pumpe vazduh-voda predstavljaju inovativnu tehnologiju koju mnogi prepoznaju kao sledeći korak u razvoju obnovljive energije. Ova pumpa oslanja se na toplotu spoljnog vazduha za zagrevanje vode u kući, omogućavajući efikasan rad pomoću malih količina električne energije.\nNa primer, klasična toplotna pumpa vazduh-voda kombinuje 1kW električne energije sa 2kW okolnog vazduha i tako stvara ukupnu količinu toplote od 3kW, što grubo znači da je dobijeno tri puta više toplote pomoću samo 1 kW električne energije.\nVlasnici kuća koji žele da svoje domove učine ekološkim,najčešće su motivisani željom da zaštite okruženje, verovanjem u značaj energetske nezavisnosti ili željom da smanje mesečne troškove energije. Inovativna Therma V toplotna pumpa vazduh-voda kompanije LG ispunjava sva tri kriterijuma, što je čini idealnom za sve koji žele da unaprede svoj dom ili kancelariju.\nTherma V je opremljena visokoefikasnom pumpom za vodu klase A, koja je za oko 65 odsto efikasnija od uobičajenih . Osim toga, BLDC ventilator motora u odnosu na one sa naizmeničnom strujom nudi i uštedu energije do 40 odsto kada radi sporije i do 20 odsto prilikom većih brzina. Sistem je u potpunosti kompatibilan sa radijatorima, bojlerima i solarnim panelima,dok ga je veoma jednostavno instalirati.\nSmanjujući emisiju ugljen-dioksida i mesečne troškove struje, LG Therma V je savršena za svakoga ko želi da vodi zeleni koncept života, bez obzira na motivaciju.\nBazirano na laboratorijskom testu, koji je sprovela kompanija LG. Razlika između utroška energije konvencionalne pumpe za vodu (234 kWh godišnje) i pumpe za vodu A klase (81kWh godišnje) merena je pod sledećim okolnostima: Mašine su se koristile 12 sati dnevno, po 30 dana u toku pet meseci.\nBazirano na laboratorijskom testu, koji je sprovela kompanija LG.\nZa više informacija i sva pitanja pogledajte OVDE.\nGde se može i po kojoj ceni nabaviti ova oprema(toplotne pumpe). Odgovori\nPoštovanje, zainteresovan sam za ovaj vid grejanja, ali bih voleo kada bi ste mi mogli pružiti više informacija, podataka ili primera. Naime imam kuću sa centralnim grejanjem (20 radijatora u celoj kući) na plin, peć za CG i gorionik i grejem 270 m2. Šta mi možete predložiti na moj postojeći sistem da ugradim? Pozdrav Duško! Odgovori\nPoštovani, za sve informacije u veyi toplotnih pumpi (naročito sistema vazduh/voda), možete nam se obratiti putem e-mail adrese: office@elteh-termotehnika.rs\nMožete popuniti i zahtev za ponudu na našem sajtu www.elteh-termotehnika.rs\nU svakom trenutku se možete direktno meni obratiti, ako Vam to više odgovara, putem telefona 063/212-302


ZVEZDA IZDALA SAOPŠTENJE: Crveno-beli uputili APEL navijačima pred PSŽ (FOTO) | Najnovije vesti - Srbija danas\n09.12.2018. • 13:50 Srbija Danas\nCrvena zvezda dočekuje ekipu Pari Sen Žermena u utorak od 21 čas u okviru poslednjeg kola grupne faze Lige šampiona.\nODREĐEN SUDIJA ZA DUEL ZVEZDE I PSŽ-A: Na Marakanu dolazi arbitar koji deli CRVENE kartone kao konfete (FOTO)\nKlub iz Ljutice Bogdana je povodom te utakmice poslao apel navijačima da dođu što ranije na stadion, a saopštenje prenosimo u celosti.\n- Na kapijama na istočnim i zapadnim ulazima stadiona „Rajko Mitić“ za duel Crvene zvezde i Pari Sen Žermena (utorak, 21:00) u okviru 6. kola grupne faze Lige šampiona funkcionisaće novi način ulaska, pa klub ovom prilikom apeluje na navijače koji imaju ulaznice za pomenute tribine da dođu što ranije kako bi se izbegle potencijalne gužve. Crveno-bela publika će već na utakmici sa Parižanima, zakazanoj za utorak od 21 čas, imati privilegiju da do svojih mesta dođe kroz najmodernije kapije kakve su u funkciji na nekim od najsavremenijih stadiona.\nIako je klub unapređenjem ulaza podigao nivo bezbednosti, konfora i olakšao kretanje navijača ka svojim mestima i izlazu, ovom prilikom apelujemo na sve zvezdaše koji imaju karte za istočnu i zapadnu tribinu da na stadion dođu znatno ranije. Čeka nas još jedan spektakl u Ligi šampiona i ispunjene tribine Marakane, pa je preporuka, kako bi se izbegao eventualni zastoj na ulazima, da navijači dođu što je ranije moguće kako bi se na vreme i udobno smestili.\nPodsetimo, ugradnja modernih kapija sa takozvanim „češljevima“ počela je tokom novembra i predstavlja samo jedno u nizu unapređenja koja je klub ove sezone odlučio da preduzme. Nedavno je sa radom počelo i grejanje terena koje će u utorak biti u funkciji ukoliko bude neophodno, uređeni su prilazi, umiveni su krov i spoljna rasveta na stadionu, a u toku su još brojni radovi među kojima izgradnja mediko bloka i kutka za navijače - piše u zvaničnom saopštenju Crvene zvezde.\nSTOJKOVIĆ ZA SRBIJU DANAS: Rezultat iz Pariza je samo motiv više za nas, ZVEZDAŠI, znate šta treba da radite (FOTO)\nCrveno-beli bi eventualnom pobedom nad Parižanima mogli da obezbede novo evropsko proleće, ali samo ukoliko i rezultat u drugoj utakmici C grupe bude povoljan, tačnije ako Napoli savlada Liverpul na "Enfildu".\nZIDAN IZABRAO NAJBOLJE: Setio se i ZVEZDINOG trijumfa u BARIJU (FOTO)\nLUDILO: Barselona spremila 220 miliona za JEDNOG igrača, a nije NEJMAR (FOTO)\nTagovi: FK Crvena zvezda, FK PSŽ, Liga šampiona, saopštenje


03-05-2020 09:49 Sport Fudbal\nFudbaleri Crvene zvezde u meču sa Liverpulom (Foto: Jutjub)\nSrpski šampion ove sezone juri ostrvske klubove, pre svih Liverpul, u raznim statističkim rubrikama vezanim za nacionalne šampionate. Zvezda je na korak iza Liverpula po broju uzastopnih mečeva na svom terenu bez poraza (54), a aktulenog vladara Lige šampiona prati i po procentu uspešnosti osvojenih bodova. „Redsi sa Enfilda“ su osvojili 94,3 odsto bodova u Premijer ligi posle 29 kola što je tamošnji rekord, a odmah iza njih je Seltik koji je osvojio 88,9 odsto bodova u Premijer ligi Škotske. Crvena zvezda je na 26 mečeva do prekida šampionata, usled proglašenja Vanrednog stanja zbog pandemije korona virusa, suvereno vladala Superligom sa osvojenih 69 bodova, čak 11 više od prvog pratioca. To čini 88,5 odsto bodova i treće mesto u Evropi u ovom trenutku. Gol razlika našeg tima je 56:14.\nTop lista Evropa\nNapomena: prva kolona označava broj osvojenih bodova, druga broj odigranih utakmica, a treća procenat.\nTekst koji će oduševiti sve delije pročitajte OVDE.


Humani Limanci organizuju 14. maja bazar za Saru i Andreja kod zgrade NIS-a | Luftika\nLimanci su poznati kao dobre komšije, koji su spremni da se bore za dobrobit svojih sugrađana. Tako će naredne subote, 14. maja, biti održan još jedan humanitarni bazar, u dvorištu iza NIS-ove zgrade, sa ciljem da se prikupe sredstva za lečenje dece.\nKako stoji u saopštenju organizatora, Komšija Mesne zajednice Liman 3, ova humanitarna akcija potekla je od inicijative Milice Ivanković, a trajaće dva sata, od 16 do 18 časova.\nIdeja je da svojim učešćem prodate ili kupite neku sitnicu, čime ćete pomoći u prikupljanju sredstva namenjenih Andreju i Sari Dedović, malim komšijama sa Limana 2. Kako bi pomogli plemenitom cilju, možete i da pošaljete SMS poruku 391 na 3030.\nLokacija humanitarnog bazara je dvorište oivičeno ulicama Narodnog Fronta, Podgoričkom i Šekspirovom, a organizatori pozivaju sugrađane da kroz druženje iskažu solidarnost i međusobnu brigu.\n„Sredstva su im potrebna za lečenje, specijalističke i kontrolne preglede, operativne zahvate, fizikalne terapije, psihološke, logopedske i defektološke tretmane, ortopedska pomagala, za Tobii komunikator. Sav trud roditelja i trud terapeuta je usmeren na to da jednog dana Andrej i Sara prohodaju i budu što samostalniji,“ saopštavaju organizatori.\nSvi zainteresovani za učešće na ovoj manifestaciji, kojom se prikupljaju sredstava prodajom za humanitarne svrhe i dobrobit mališana, mogu da se prijave na mejl [email protected], kako bi se dogovorili oko logističkih detalja.\nObišli smo NS bazar, paštetu od slanine zalili domaćim pivom i picnuli se leptir mašnom (FOTO)\noznakehimanitarni bazar humanitarna akcija lecenje dece liman 3 solidarnost


Venecijanska komisija Saveta Evrope usvojila je set smernica za zaštitu institucije Ombudsmana - Dijalog.net\nNaslovna Politika Venecijanska komisija Saveta Evrope usvojila je set smernica za zaštitu institucije Ombudsmana\nVenecija, 10. april 2019. – Venecijanska komisija Saveta Evrope usvojila je set smernica za zaštitu institucije Ombudsmana.\nKomisija je saopštila da je potez usledio zbog opasnosti sa kojima se poslednjih godina suočila ustanova Zaštitnika građana, koja je presudna za funkcionisanje demokratije.\nInstitucija Ombudsmana sada poseduje jedinstven tekst u kojem je nabrojano 25 pravnih načela ključnih za njeno osnivanje i funkcionisanje, navodi se u saopštenju.\nOmbudsman može nezavisno da preduzme korake u slučaju administrativnih zloupotreba i kršenja ljudskih prava i na taj način igra ključnu ulogu u odnosu na vlade i parlamente, koji su dužni da prihvate kritiku.\nKao spona između vlasti i građana institucija Ombudsman je ponekad prvo ili poslednje sredstvo za ispravljanje neke nepravde, navela je Venecijanska komisija.\nVenecijanska komisija je savetodavno telo Saveta Evrope koje čine nezavisni pravni stručnjaci za ustavna pitanja – demokratiju, ljudska prava i vladavinu prava.\nU principima se, između ostalog, navodi da bi Ombudsman trebalo da bude izabran i imenovan u postupku koji bi u najvećoj mogućoj meri osnažio njegov autoritet, nepristrasnost, nezavisnost i legitimitet institucije.\nU svom radu, kako se navodi, Ombudsman će imati neometano pravo pristupa svim relevantnim dokumentima, datotekama i materijalima, uključujući i one koji bi inače bili zakonom izuzeti ili poverljivi. To uključuje i pravo na neometan pristup objektima, ustanovama i osobama, uključujući i osobe lišene slobode.\nMeđu organizacijama uključenim u izradu teksta bili su i Međunarodni institut Ombudsmana, koji okuplja zaštitnike građana iz više od 100 zemalja, i kancelarija Visokog komesara UN za ljudska prava (UNHCR), prenosi Euractiv.\nOznakedemokratijaljudska pravapmbudsmanSavet EvropeVenecijanska komisija\nPrethodno Surčulija Milojević: U Srbiji novinari, i oni koji se tako predstavljaju, ne snose posledice za izgovorenu laž\nSledeće Na Zapadnom Balkanu vlasti rade na sužavanju prostora za delovanje građana i organizacija civilnog društva\nTop Tags lokalna samouprava mediji evropske integracije ljudska prava konkurs Civilno društvo Vlada Republike Srbije Društvo Srbija i Evropska unija OCD mladi vladavina prava istraživanje Evropska unija Evropska komisija


Čanak: Srbiju podeliti na pet izbornih jedinica | Autonomija\nČanak: Srbiju podeliti na pet izbornih jedinica\nPozvao Vučića da se izjasni o tom predlogu\nLiga socijaldemokrata Vojvodine (LSV) predlaže promenu izbornog sistema u Srbiji i uvođenje novog po kome bi Srbija bila podeljena u pet izbornih jedinica, kazao je lider te partije Nenad Čanak i pozvao premijera Srbije Aleksandra Vučića da se javno izjasni o tom predlogu.\nČanak je rekao Tanjugu da bi se takvom promenom izbornog sistema za Narodnu Skupštinu Republike Srbije sprečila majorizacija poslanika od strane poslanika iz velikih gradova, pretežno iz Beograda.\n„LSV smatra da se i pre donošenja novog Ustava Republike Srbije mora pristupiti hitnom procesu decentralizacije i regionalizacije u Srbiji i u tom smislu već odavno smo tražili da se povede razgovor o promeni izbornog sistema u Srbiji“, rekao je Čanak.\nPo njegovim rečima, tih pet izbornih jedinica bile bi: Beograd, Vojvodina, Šumadija, Jugoistočna Srbija, dok bi petu izbornu jedinicu činili svi ostali građani Republike Srbije.\nLider LSV-a je pozvao premijera Srbije Aleksandra Vučića da se javno izjasni u vezi sa pomenutim predlogom o promeni izbornog sistema.\n„Vučića pozivam da bude prvi koji će uopšte išta reći o mogućnosti da se izmenom izbornog sistema istinski izborni sistem u Srbiji demokratizuje“, naglasio je Čanak.\nČanak je naglasio da bi takav izborni sistem sa pet izbornih jedinica i sa takvim rasporedom izbornih jedinica bio daleko značajniji za zastupanje svih građana Srbije u republičkom parlamentu bez obzira gde žive na njenoj teritoriji, nego što je to slučaj sa važećim sistemom.